
תקנות שוויון זכויות לאנשים עם מוגבלות (התאמות נגישות לשירות), התשס"ח-2008

היו"ר אילן גילאון:

אני פותח את ישיבת ועדת המשנה של ועדת העבודה, הרווחה והבריאות לתקנות שוויון זכויות לאנשים עם מוגבלות.


אני מאוד רוצה לסיים את תקנות בניין חדש, כך שמי שהתבקש על ידינו לסיים את הנושא, אני מבקש ממנו לסיים כי בשבוע הקרוב אנחנו רוצים לסיים את תקנות ביין חדש. 


אנחנו ממשיכים באותה נקודה בה הפסקנו בישיבה הקודמת והיא בעמוד 13, תקנה 21(א)(2)(ב) ואנחנו ממשיכים בתקנה (1).

אייל לב ארי:
(ב)
לא היה במקום שניתן בו השירות שלט אלקטרוני או מסך, יותקן שלט או מסך כאמור במקום מרכזי כך שהכתוב בו ניתן יהיה לקריאה בבירור. הוראה זו לא תחול על השירותים המפורטים להלן:

(1)
שירותי ספורט, בריכות שחייה ואירועי ספורט הנערכים בפני קהל במקום ציבורי פתוח, שאינו מבנה ואשר מספר המושבים בו פחות מ-2,000.

(2)
אירועי תרבות או אירועים אחרים הניתנים באופן חד פעמי, במקום ציבורי פתוח, שאינו מבנה ואשר מספר המושבים בו פחות מ-2,500.

(3)
שירותי הצלה הניתנים במקום רחצה מוכרז, כהגדרתו בצו לפי סעיף 3 לחוק הסדרת מקומות רחצה, התשכ"ד-1964.

שאלה לדיון היא אם השלט נדרש גם לעניין הוראות כלליות שניתנות למתרחצים במהלך שעות הפעילות או לאחריהן, ולא רק למצב של חלילה חירום.

צביה אדמון:

לא. למעשה אנחנו פטרנו את המצילים מהתקנת שלט על החוף כאשר אני חושבת שבסעיף אחר שדן בשירותי פנאי, כגון חוף ים, קבענו שתהיה הכשרה למצילים כיצד לתקשר עם אנשים עם מוגבלות שמיעה, כך שבין היתר יינתן להם גם המידע הזה באמצעים חלופיים.

ג'ודי וסרמן:

איפה זה מופיע?

צביה אדמון:


זה מופיע בהמשך, בסביבות סעיף 84.

אייל לב ארי:
(ב)
בשמורת טבע וגן לאומי, כהגדרתם באכרזה לפי סעיף 22 לחוק 22 לחוק גנים לאומיים, שמורות טבע, אתרים לאומיים ואתרי הנצחה, התשנ"ח-1998, פארקים ציבוריים, גני חיות ושירותים דומים, הניתנים בשטח פתוח שנעשה בו שימוש במערכת כריזה קולית דרך קבע, יינתן המידע לפי אופי השירות באחת או יותר מדרכים אלה:

(1)
באמצעות שלט אלקטרוני או מסך אשר יותקן בסמוך לכניסה או לקופה הראשית, לפי העניין. נעשה שימוש במסך כאמור, יותקן המסך כך שיימנע בוהק.



(2)
במסרון, לבקשתו של אדם עם מוגבלות שמיעה.

נירית אהרן:

כהגדרתם באכרזה, זה לא מדויק לדעתי. צריך להיות כתוב כהגדרתם או בסעיף 1 או בחוק גנים ושמורות, מכיוון שסעיף 22 מדבר על אופן האכרזה, ולכן זה לא נחשב. 


שאלה נוספת. הנושא של המסרון הוסף לבקשתנו מכיוון שברור שבשמורות אי אפשר להציב מסכים ולכן יש לי שאלה. אם אדם עם מוגבלות לא מבקש ממני, למעשה לא חלה עלי חובה. נכון?

אייל לב ארי:

נכון. 

גבריאלה עילם:

אם מדובר בשעת חירום, אדם עם מוגבלות בשמיעה לא מבקש מידע במסרון ויש הודעות קוליות לפינוי או דבר כזה, מה עושים? אין לזה התייחסות.

צביה אדמון:

הוראות לפינוי בשעת חירום יותאמו, אבל בסופו של דבר חובתו של האדם לבקש את ההתאמה הזאת. דיברנו על זה. אנחנו מדברים כאן על העצמה של אנשים עם מוגבלות ועל החובה שלהם לעמוד על זכויותיהם ולא להיות פסיביים. אנחנו כבר דנו בנקודה הזאת.

אייל לב ארי:
(ג)
רכז חייב בביצוע התאמות נגישות שלט אלקטרוני או מסך אחרי תחילתן של תקנות אלה – המידע שיוצג עליהם יהיה בצבעים ניגודיים.

צביה אדמון:

הדרישה של צבעים  ניגודיים כבר קיימת. אני יכולה להפנות לסעיף שמדבר על זה, כאשר דיברנו על כך שצבע ניגודי במסכים חדשים יהיה בהיר, כגון צהוב. כיום מרבית המסכים עושים שימוש באדום שכנראה זה פחות טוב. צריך להפנות לסעיף הקודם. זה יכול להיות צבע בהיר על רקע כהה. ניגודים. לדעתי פשוט צריך להפנות כאן לסעיף הקודם שעוסק בזה ואחר כך נראה את הנוסח המדויק.

אייל לב ארי:

בסדר.

איילת טל:

לגבי שירות בתי הסוהר. כאשר מגיעים מבקרים לבקר אסיר, יש את העמדה בכניסה שנקראת יומן. מכאן והלאה, כל אדם שנכנס לתוך בית הסוהר, הוא בעצם מלווה בסוהר. אין מצב שבו אדם נמצא בתוך בית הסוהר בביקור ולא נמצא שם סוהר, גם מלווים אותו וגם אחר כך יש סוהר שעומד. אני לא רואה מצב, אני גם לא יודעת אם מלכתחילה הייתה כאן כוונה כזו, לראות בכך שירות כי את השירות אנחנו רואים אולי ביומן, שם יש איזושהי תקשורת בין מי שנמצא ביומן לבין המבקר. כאשר הוא נכנס כבר פנימה, ממילא תמיד נמצא שם אדם וגם הפינוי הוא פינוי שקשור בעניינים ביטחוניים. זאת אומרת, אני לא חושבת שבמקום כזה יהיה בכלל עניין של שילוט במקום כריזה כי מי שיבצע בכל מקרה – אלה הם הסוהרים.

היו"ר אילן גילאון:

למה זה סותר את מה שנאמר? זה עוזר לזה.

איילת טל:

לא. שילוט במקרים האלה מתאים, אם כבר, בחוץ, ביומן, כאשר אדם בא.

היו"ר אילן גילאון:

כל זמן שהסוהר לא אתו.

איילת טל:

בדיוק. כל העניין של פינוי בבית הסוהר, בכל מקרה, גם אדם שנקרא אדם רגיל, זה לא כמו בקולנוע או באולם שכולם מתבקשים ללכת אלא בבית הסוהר יש סדרי ביטחון שמי שמכיר אותם יודע שתמיד הסוהרים שם והם מתורגלים ועושים להם תרגילים. 

ג'ודי וסרמן:

התקנות אומרות שככל ששירות בתי הסוהר בחר לתת מידע באמצעות שלט, השלט יהיה עם צבעים ניגודיים. זה לא מחייב אתכם לתת מידע בשלט אבל אם אתם בוחרים לתת מידע בשלט, הוא יהיה כזה שיהיה נגיש.

צביה אדמון:

על איזה סעיף אתם מדברים כרגע? סעיף קטן (ב) מדבר על שמורות טבע וגן לאומי. הוא לא מדבר על בתי סוהר.

איילת טל:

בסדר.

צביה אדמון:

בסעיף 21 נאמר: התאמה במערכת כריזה קולית. דהיינו, אם יש כריזה קולית, המידע בדרך כלל צריך להינתן גם בצורה חזותית כלשהי. 


יש לכם כריזה קולית במקום?

איילת טל:

אין לנו כריזה שקשורה למבקרים.

צביה אדמון:

אם כך, הסעיף הזה לא רלוונטי לכם. כאן מדובר על התאמות וכריזה קולית. למשל מסעדה בה קוראים בקול את שמותיהם של הלקוחות. אני לא יודעת איך זה רלוונטי לבתי סוהר. זה שיש מלווה, זה מצוין. סוהר מלווה עדיף על פני כל הדברים האלה שהם המינימום.

היו"ר אילן גילאון:

זה GPS אנושי.

אייל לב ארי:
22.
התאמות נגישות במערכת כריזה חזותית


הוצג לציבור בשלט אלקטרוני או במסך מידע המתחלף לאחר זמן, יבוצעו בו, בכפוף לאופי השירות והמידע, התאמות אלה:

(1)
השלט יוצב במקום שממנו ניתן לקרוא את הכיתוב בקלות. מסביב לשלט יהיה שטח פנוי ברוחב 2 מטרים בחזית השלט ומטר אחד בצידיו לפחות ולא יוצבו עצמים המסתירים את הכיתוב בשלט.


(2)
אותיות וספרות בשלט יהיו בגודל 17.4 מילימטרים לכל מטר של מרחק קריאה.

יעקב עילם:

מאיפה המספר הזה?

צביה אדמון:

המספר ניתן לנו על ידי המומחית שלנו לאנשים עם מוגבלות ראייה על פי הספרות המקצועית המצויה בידה.

יעקב עילם:

לפי איזה תקן?

צביה אדמון:

אתה תקבל את המידע.

היו"ר אילן גילאון:

השאלה מצוינת, אבל המוזיקה לא טובה.

יעקב עילם:

אני לא מכיר את זה.

היו"ר אילן גילאון:

גם אני לא מכיר. כנראה שמישהו מכיר.

יעקב עילם:

אני מבקש להביא את המידע הזה.

היו"ר אילן גילאון:

למה זה 17.4?

צביה אדמון:

משום שזה המקובל במקצוע, בתחום הזה של התאמות לאנשים עם מוגבלות ראייה. 

יעקב עילם:

מה זה נקרא מקובל?

צביה אדמון:

אם הוועדה דורשת לקבל את האסמכתאות, היא תקבל.

היו"ר אילן גילאון:

מבקשת.

צביה אדמון:

אם הוועדה מבקשת לקבל את האסמכתאות, היא תקבל אסמכתאות.

היו"ר אילן גילאון:

יש לך הצעה אחרת? אני מניח שזה לא משהו שנפל מהשמים אלא כנראה יש בזה איזשהו הגיון שאני לא מבין אותו.

יעקב עילם:

אני חושב שמן הראוי שכאשר כותבים מספר, שייתנו מידע מאיפה זה נלקח.

צביה אדמון:

הרבה מאוד מהנתונים שכתבנו בתוך התקנות היו תוצאה של עבודה מאוד ממושכת, בין אם שיחות ופגישות ובין אם מחקרים. כאשר הגענו למספרים קונקרטיים, היו בהתאם למחקרים או למקובל בעולם. ברגע שהגברת נורית נוי תהיה כאן, אנחנו נעביר לכם את המידע.

יעקב עילם:

אני מבקש לקבל בכתב מידע האומר מאיזה מקורות כי לי יש מקורות אחרים.

היו"ר אילן גילאון:

הבנו את הנושא. הטון לא מקובל עלי.

מיכאל רויטמן:

אפשר להפנות את הסעיף הזה לתקן?

יעקב עילם:

בדיוק.

מיכאל רויטמן:

במקום לנקוב במספרים.

היו"ר אילן גילאון:

אולי כן ואולי לא.

צביה אדמון:

זה לא קיים בתקן.

מיכאל רויטמן:

שיעשו רביזיה בתקן, כי זה לא ייגמר העניין של המספרים האלה.

היו"ר אילן גילאון:

אני חושב שאתם כאן מתעקשים על קוצו של יוד. סוג כזה של דברים רק מעכב לנו את הדיון. תשתדלו מאוד להבא להביא ביבליוגרפיות ומקורות. אני לא מבין מה אווירת האי אמון הזאת שקיימת כאן.

מיכאל רויטמן:

זה לא אי אמון אבל  יש לך שלט עם הרבה מידע.

היו"ר אילן גילאון:

מה אומר לך 17.4?

מיכאל רויטמן:

על כל מטר? זה אומר לי שבשני מטרים יהיו לי 35 וכך הלאה וכך הלאה.

צביה אדמון:

מילימטר.

היו"ר אילן גילאון:

לי זה אומר שמישהו כנראה בדק את זה וזה הדבר האופטימלי שיש.

מיכאל רויטמן:

יש קריטריון בעולם הטופוגרפי. 

צביה אדמון:

מדובר כאן במילימטרים.

קריאה:

יש גודל מינימלי. נראה לי שזה קטן מאוד.

צביה אדמון:

צר לי, אבל זה המידע שנמצא בידי.

היו"ר אילן גילאון:

מי משתמש במידות האלה? האמריקאים, השוודים? מי? אם אלה האמריקאים, זה מרגיע אנשים רבים.

צביה אדמון:

אני לא יכולה לומר לך. אני לא זוכרת כרגע. האמריקאים, אגב, יש להם נגישות אבל יש הרבה נושאים שלא מוסדרים שם. אני באופן אישי מעדיפה את התקינה האירופאית.

קריאה:

אני מבקשת הבהרה על המשך הניסוח כי כאן מדובר בסעיף 1 על כך שאפשר יהיה לגשת קרוב מאוד אל השלט ובסעיף הזה כתוב לכל מטר של מרחק קריאה. זה כאילו שבמקום אחד מצפים שיראו את השלט ממרחק של 3 מטרים ובמקום אחר מצפים שיתקרבו.

אייל לב ארי:

שאפשר יהיה להתקרב לשלט. מי שלא רואה, שיתקרב.

קריאה:

בסעיף 1 יש התייחסות לאפשרות להתקרב אל השלט, וזה כל העניין.

צביה אדמון:

לא, כתוב שניתן לקרוא את הכיתוב בקלות, מסביב לשלט יהיה שטח פנוי וכן הלאה.

קריאה:

לשם מה השטח הפנוי?

צביה אדמון:

על מנת שהשלט לא יוסתר.

קריאה:

פנוי, זה פנוי בהסתרה של השלט או בשביל לגשת?

צביה אדמון:

לא, הסתרה.

קריאה:

לפי הניסוח הזה, זה לא כל כך ברור.

יעקב עילם:

שלט לא תולים על הרצפה אלא שלט תולים בגובה.

היו"ר אילן גילאון:

אני כרגע מאשר את זה. אם בישיבה הבאה תביאו משהו מהותי כלפי המידות האלה, אבל מהותי ולא למה זה ככה, אנחנו נשנה את זה. כרגע אני מאשר את זה.

מיכאל רויטמן:

מידות והגדרת המרחק אדוני.

צביה אדמון:

המידות והגדרת המרחק נעשו לפי המקובל במקצוע בעולם. 

מיכאל רויטמן:

אני לא מבין, מה זה לכל מטר? מה הגודל הסופי של האות? צריך למדוד את המרחק עד האופק?

צביה אדמון:

מדובר בנוסחה מתמטית שבאה להקל על נותני השירות על מנת לחשב את גודל הפונטים.

היו"ר אילן גילאון:

יש בזה כדי להכביד על מישהו?

צביה אדמון:

לא.

היו"ר אילן גילאון:

יש בזה כדי להקל על מישהו?

צביה אדמון:

זה מקל. זה בא להקל על נותני השירות.

יעקב עילם:


יש מקרים שזה לא יישומי.

מיכאל רויטמן:

נגיד פרוזדור של 20 מטרים, צריך להכפיל 20 כפול 17.4?

צביה אדמון:

לא. אנחנו נסביר.

היו"ר אילן גילאון:
אם אתם תבזבזו את זמננו על שאלות מסוג כזה, לא נגיע רחוק.

צביה אדמון:

אולי אני אבהיר מה הרעיון. אנחנו יכולנו לבוא ולומר שתעשו שלט בגודל של 10 סנטימטרים, שלט גדול, ענק, אבל זה מאוד מכביד על נותני השירות ועולה הרבה יותר כסף מאשר שלט קטן. אנחנו חשבנו שאם יש אפשרות להתקרב אל השלט ולראות אותו מקרוב, לא צריך גודל ענק. זאת פונקציה של יכולת להתקרב. אם יש מסדרון של 20 מטרים אבל אפשר להתקרב אליו במרחק של מטר, הפונט יהיה בגודל של מרחק ההסתכלות אליו במרחק של מטר. אם זה קניון ענק שהשלט נמצא בגובה מאוד גבוה והמרחק הכי גדול להתקרב אליו הוא 6 מטרים, יעשו את החישוב כאן של מה הגודל ביחס לכל מטר. הרעיון כאן הוא מצד אחד לתת את השירות לאנשים עם מוגבלות ראייה ומצד שני לא להכביד יותר מדיי על נותני השירות. זה הרעיון של הסעיף הזה.

מיכאל רויטמן:

אפשר להוסיף את המילה מינימלי אחרי מרחק קריאה.

יעקב עילם:
מרחק מינימלי מהשלט.

היו"ר אילן גילאון:

בסדר. נוסיף. 

צביה אדמון:

לא, זה לא מרחק מינימלי כי אם אנחנו נכתוב מרחק מינימלי, המשמעות של זה היא ששלושה מטרים זה גם כן מרחק מינימלי. זאת אומרת שגם לשלושה מטרים יאמרו שהמרחק הוא פר מטר. מה זה מינימלי?

יעקב עילם:

החישוב פר מטר הוא נכון אבל המרחק המינימלי שאת יכולה להתקרב לשלט.

היו"ר אילן גילאון:

אני מבקש להביא בפעם הבאה את הנוסחה שלכם. המספרים האלה הם גם לא ממין העניין שלנו. לנו חשוב מבחן התוצאה. אני לא מבין בזה  מספיק ואני מבקש שהמקצוענים שאני סומך עליהם יביאו לי רזולוציה. 


כאמור, כרגע אנחנו מאשרים את זה כך ובפעם הבאה נתקן את זה בהתאם למה שתסכימו ביניכם.

אייל לב ארי:

(3)
צבע הרקע לאותיות ולספרות יהיה ניגודי להן.


(4)
בשלט יעשה שימוש בחומרים המונעים בוהק.

(5)
המידע הניתן באמצעות השלט יתחלף תוך פרק זמן סביר המאפשר קריאה נוחה. נעשה שימוש באותיות זזות, תהיה מהירותן לא יותר מ-1 מטר ל-5 שניות.

ראובן ברון:

לפסקה (3), זה המקום להוסיף שהכיתוב יהיה בצבע בהיר, והייתי מחדד וכותב צהוב או ירוק בהיר על רקע כהה.

צביה אדמון:

אנחנו נפנה לסעיף שמגדיר את זה.

היו"ר אילן גילאון:

הנוסחה בפסקה (5) היא בסדר?

יעקב עילם:

אני לא יודע איך אפשר למדוד את זה בשטח.

היו"ר אילן גילאון:

מה זה נקרא 1 מטר ל-5 שניות?

צביה אדמון:

כאשר יש שלט רץ עם אותיות זזות מימין לשמאל, כאשר נעשה שימוש בשלט מהסוג הזה, המהירות של האותיות צריכה להיות מספיק נוחה לקריאה והנוסחה של חישוב המהירות הזאת היא 1 מטר ל-5 שניות. המהירות הזאת מותאמת לאנשים עם מוגבלות ראייה.

היו"ר אילן גילאון:

ואנשים עם מוגבלויות אחרות שצריכים לקרוא?

צביה אדמון:

זה אני לא יודעת.

קריאה:

זה כמו בטלוויזיה.

היו"ר אילן גילאון:

בטלוויזיה אני לא מספיק לקרוא. בקשר למהירות הזאת צריך לעשות משהו.  אני בכלל לא מנסה להתמודד עם קריאת סטריפים כאלה כי בחיים אין לי סיכוי להשיג אותם.

שירה ילון חיימוביץ:

בבדיקה שאני עשיתי בהרבה מאוד תקנים, לא מצאתי מספרים אחרים. כמעט לא הייתה התעסקות עם זה אלא אם כן מישהו כאן נתקל במשהו אחר. אני בדקתי את זה לגבי אנשים עם מוגבלות שכלית. כן מצאתי התייחסות לשלטים שמתחלפים, כשלט שלם שמתחלף. אני מסכימה אתך שה-1 מטר ל-5 שניות נשמע מהיר ואני מוכנה לנסות לעשות חיפוש נוסף ולראות אם אני מוצאת מספר אחר. עד כה לא מצאתי מספרים אחרים.

היו"ר אילן גילאון:

בתרגומי סרטים, תמיד זה כפוף לדיבור.

קריאה:

הרבה פחות מחמש שניות.

היו"ר אילן גילאון:

נכון. נניח ששם האפשרויות מוגבלות, אבל כאן אין שום סיבה לא להאט את הקצב.

שירה ילון חיימוביץ:

חמש שניות זה הרבה.

היו"ר אילן גילאון:

הסטריפים בטלוויזיה שכתובים מתחת בדרך כלל, הם מהירים בצורה בלתי מתקבלת על הדעת אבל אולי רק לי יש בעיה  עם זה.

יהודה אבני:

אני מאיגוד הבנקים. מידע בורסה שרץ בבנקים במסכים ובהרבה מאוד מקומות אחרים ולא רק בבנקים, אין לך שליטה עליו. אתה מחויב להגדיל אותו, להאט אותו ובכל מיני פעילויות שאין לך שליטה עליהן.

היו"ר אילן גילאון:

יש איזשהו מקור שכן יש לו שליטה.

יהודה אבני:

איפה הוא?

היו"ר אילן גילאון:

אני לא יודע. יש טכנולוגיה. אתה יכול לכוון את המהירות של מה שאתה משדר אלא אם כן זה שידור ישיר. 

צביה אדמון:

אני לא יודעת מדוע השאלה הזאת עולה משום שאנחנו כבר הודענו לבנקים לא פעם ולא פעמיים שהם פטורים מהתאמת מידע בורסאי שמתחלף.

היו"ר אילן גילאון:

הוא שואל על הבנקים. יש לי עניין בנושא של המהירות של הכיתוב.

צביה אדמון:

כתוב ברישא: בכפוף לאופי השירות והמידע. כאשר מדובר במידע שמטבעו מתחלף כעבור כל כמה שניות במהירות הבזק, חוץ מאנשי מקצוע אף אחד לא יכול לעקוב אחריו.

היו"ר אילן גילאון:

אבל באינפורמציה כזאת, כמו שאת אומרת כאן, בסטריפים כאלה, יש שליטה מלאה לבעל המקום.

צביה אדמון:

כן, אבל הכל כפוף לאופי השירות ואופי המידע. 

יהודה אבני:

מי קובע את זה?

צביה אדמון:

נותן השירות.

היו"ר אילן גילאון:

זאת המהירות המינימלית שמותר לנסוע בה 1 ל-5 שניות?

צביה אדמון:

1 ל-5 שניות. מטר ל-5 שניות. 

היו"ר אילן גילאון:

אי אפשר 1 ל-7 שניות? אני מעלה את הבעיה של המהירות באופן כללי ולא רק בעניין הזה.

צביה אדמון:

באופן כללי, אפשר.

היו"ר אילן גילאון:

המהירות היא בעייתית להרבה מאוד אנשים ולאו דווקא בקבוצות המוגדרות.

צביה אדמון:

אפשר להקטין את המהירות.

שירה ילון חיימוביץ:
לחזק את האמירה שלך לגבי הנושא של המהירות, ושוב, מבדיקה בהרבה מאוד תחומים, אין בינתיים מספיק מידע מחקרי בניגוד לתחומים אחרים לגבי הנושא של הקצב. אין עדיין מספיק מידע מחקרי שיאמר לנו האם המספר הנכון הוא מטר ב-5 שניות או מטר אחד ב-7 שניות או ב-8 שניות. בבדיקה האחרונה שאני עשיתי, אני חושבת שלכן דווקא במקומות האלה יש חשיבות גדולה בעיניי להשאיר את הניסוחים שמדברים על איטיות ועל פרק זמן סביר עד שיצטברו אותם ממצאים מחקריים שיאפשרו לנו לומר שזה צריך להיות 5 או זה צריך להיות 8.

היו"ר אילן גילאון:

אנשים לא הולכים מטר אחד ב-5 שניות.

שירה ילון חיימוביץ:

אני מסכימה אתך לגמרי. לצערי אין לי את הנתונים שאני יכולה לבוא ולומר שזה המספר הנכון.

מיכאל רויטמן:

אם תשאירו את זה בכפוף לאופי השירות והמידע, שכרנו יוצא בהפסדנו. צריך להגדיר.

היו"ר אילן גילאון:

אנחנו מבקשים לבדוק את סוגיית המהירות.

צביה אדמון:

רק סוגיית המהירות.

היו"ר אילן גילאון:

כן. לבדוק שזה ביחס הפוך לכביש. שם יעלו את זה יותר, כדי שאנשים יימצאו פחות זמן, וכאן שיפחיתו את זה.

צביה אדמון:

לא הבנתי.

היו"ר אילן גילאון:

לא חשוב, סתם. שזה יהיה הפוך מאשר הנסיעה בכביש. בכביש אפשר יהיה לנסוע יותר וכאן הקריאה תהיה יותר לאט.

צביה אדמון:

בהקשר הזה, כמה שיותר לאט, יותר טוב.

היו"ר אילן גילאון:

עד כדי כך שיוכלו לקרוא תוך כדי נהיגה.

ג'ודי וסרמן:

אני חושבת שבאמת צריך להבהיר יותר מה זה בכפוף לאופי השירות והמידע.

צביה אדמון:

קודם כל, להבהיר ליושב ראש, אנחנו מדברים כאן על התאמות בקריאה. 

היו"ר אילן גילאון:

הבנתי. אני לא חושב שזה בשחייה אלא זה בקריאה. הבנתי.

צביה אדמון:

אבל כאשר נוסעים, אני לא מכירה כריזה קולית בנהיגה. 

קריאה:

זאת סתם הייתה דוגמה. לא הבנת את המשל. הבנת את הנמשל.

ג'ודי וסרמן:

צריך להבהיר קצת את ה"בכפוף לאופי השירות והמידע". צריך להבהיר בתקנות.

צביה אדמון:

אם כך, אני אפנה לפטור הכללי שנמצא בחוק שאומר שכאשר התאמות פוגעות באופי השירות ובטיבו, נותן השירות פטור. אם כך, אפשר למחוק את זה.

היו"ר אילן גילאון:

אם תוך כדי עולים גם נושאים שהם מהותיים, צריך לקיים דיון מחודש. נושאים שהם מן המקובל.


תודה. אנחנו ממשיכים.

ראובן ברון:

סליחה, אני מבקש שתהיה אפשרות השמעה של השלטים האלקטרוניים. 

צביה אדמון:

אלה התאמות בכריזה. יש רק כריזה במגביר קול. 

ראובן ברון:

הסעיף הקודם אמר שאם ישנה כריזה, היא תופיע גם בכיתוב לצורכיהם של אנשים שלא שומעים. 

צביה אדמון:

כן, וגם הפוך. 

ראובן ברון:

אני לא בטוח שזה כתוב שם.

צביה אדמון:

כן, יש שני סעיפים מקבילים, סעיף 21 ו-22, שמדברים על התאמה בכריזה חזותית והתאמה בכריזה קולית. הם אומרים את אותו הדבר.

ראובן ברון:

סעיף 22 מדבר על שלטים רצים.

צביה אדמון:

לא. התאמות בין כריזה חזותית. נכון, אתה צודק. הייתה לנו דרישה כזאת במקור אבל ירדנו ממנה כי זה לא תמיד אפשרי.

ראובן ברון:

צריך לחזור אליה. למה זה לא אפשרי?

צביה אדמון:

זה בעייתי. 

היו"ר אילן גילאון:

מדוע זה בלתי אפשרי?

צביה אדמון:

במקומות רבים בהם ניתן שירות עברו לכריזה חזותית במקום קולית על מנת למנוע רעש סביבתי. 

ראובן ברון:

זאת לא סיבה.

צביה אדמון:

אם אנחנו חוזרים לכריזה קולית, אני לא יודעת אם זאת לא נסיגה מהמצב הקיים מבחינת הסביבה. מידע צריך להינתן לאנשים שאינם רואים בדרך אחרת. היה לנו סעיף על זה והשאלה מה עשינו אתו.

קריאה:

מחקתם.

היו"ר אילן גילאון:

יש כאן בעיה אקולוגית?

צביה אדמון:

כן. במקומות רבים עברו לכריזה חזותית, אבל הם קוראים גם בשם. אני יודעת על הדואר שם קוראים את המספר בנוסף לשלט האלקטרוני. כן צריך להוסיף כאן סעיף ואני לא יודעת מדוע הוא הוסר, שהמידע הזה יינתן לאנשים עם מוגבלות ראייה בדרך אחרת.

שירה ילון חיימוביץ:

ולאנשים עם מוגבלות שכלית.

צביה אדמון:

קשה להגדיר את זה.

שירה ילון חיימוביץ:

או לקות למידה.

צביה אדמון:

בעצם צריכה להיות כאן הפניה.

היו"ר אילן גילאון:

זה צריך להיות לכולם. לא?

שירה ילון חיימוביץ:

כן. בעיניי כן.

היו"ר אילן גילאון:

אני מאוד נהנה מהנגישות הזאת של המעלית כי אף פעם אני לא יודע באיזה קומה אני נמצא.  איזה פתרון אתם מציעים לזה? הכריזה היא דבר טוב במידה והיא עומדת בדציבלים.

צביה אדמון:

לא בכל מקום זה ראוי.

ראובן ברון:

לא, במקום שאי אפשר, יש אוזניות, יש שפופרות, יש מספיק כלים כדי שזה לא יפריע לציבור הרחב.

היו"ר אילן גילאון:

איך? איך שפופרות כאשר מדובר על שלט ועל כריזה חזותית?

ראובן ברון:

אין בעיה, השלט למעלה ואז העיוור ייגש למטה ובשפופרת ישמע.

צביה אדמון:

אני מציעה שאני אוסיף הנחיה לסעיף 31, דהיינו, מידע יינתן לאנשים עם מוגבלות שכלית ומוגבלות ראייה לפי האמור בסעיף 31.

יעקב עילם:

למה רק שכלית?

היו"ר אילן גילאון:

ראייה, לא שכלית.

ג'ודי וסרמן:

ראייה ושכלית.

יעקב עילם:

זה לא קשור לתקנות התחבורה.

היו"ר אילן גילאון:

לא.

שירה ילון חיימוביץ:

למה להגדיר שוב את האוכלוסייה? אנחנו כל פעם נכנסים לזה. גם נכות למידה, גם דיסלקטים וכולי.

היו"ר אילן גילאון:

אני חושב שמה שאת אומרת זה ממש לעניין.  יש סיבות מסוימות שאנחנו מגיעים לפירוט יתר כי אנחנו לא מנותקים מהחברה בה אנחנו חיים, מהתרבות בה אנחנו חיים, ואנחנו משתדלים לתת כמה שפחות פרשנויות לדברים. אבל לפעמים יש דברים שהם בהחלט מיותרים. אם פעם זה משמש מישהו אחד וגם את השני, בסדר. גם אין לנו מקום בתוך החוקים וזה מהווה חוסר נגישות מסוימת.


אנחנו נמשיך. לא צריך להגדיר את כל מי שמשתמש.

יעקב עילם:

יש לי שאלה לג'ודי. עלתה כאן שאלה אם זה גם לתקנות תחבורה ציבורית. לפי חוק השוויון בהגדרה של מקום ציבורי, זה גם טרמינלים וכולי. לא מדובר על כלי הרכב. הדברים שיש כאן, הם גם מופנים לגבי המקום עצמו?

בלהה ברג:

לא.

יעקב עילם:

כי אני לא חושב שמשרד התחבורה הולך להתקין תקנות שוות לגבי המקומות שמקבלים בהם שירות.

בלהה ברג:

אנחנו כבר השבנו על זה באחת הישיבות הקודמות והפנינו לתוספת השנייה שמוציאה את פרק התחבורה הציבורית מהתחולה של תקנות השירות. חבל, אבל אנחנו כבר הודענו גם באותה ישיבה שעשינו עבודה מסיבית עם הצעה לתיקון תקנות התחבורה הציבורית ויש בכוונתנו אחרי שנעבוד פה על שניים-שלושה סטים, להגיש או לנסות לקדם גם את הנושא של תיקון תקנות התחבורה הציבורית. החוק קובע במפורש שזה לא חל על התחבורה הציבורית.

היו"ר אילן גילאון:

כרגע.

יעקב עילם:

כמקום ציבורי, כתוב טרמינלים.

ג'ודי וסרמן:

הקראתי את זה באחת הישיבות הקודמות ששירות ציבורי בתוספת השנייה מוציא את ההנגשה של השירות הציבורי לפי התקנות האלה ומחיל את זה לפי תקנות שירות ציבורי. מה שבלהה אומרת, זה נכון. אחר כך צריך לעשות התאמות בתקנות שירות ציבורי. אני מבינה את הרצון וזה עניין של רצון שהתקנות האלה יחולו גם על שירות של תחבורה ציבורית אבל הן לא חלות. צר לי. התקנות האלה לא חלות על שירות של תחבורה ציבורית.

היו"ר אילן גילאון:

אני חושב שבכל מקום שזה ניתן וזה לא סותר את הבעיה השנייה של האקוסטיקה, שזה יינתן ככל שזה ניתן. 

ראובן ברון:

אם מעל הקולנוע יש שלט שרץ עם פרסום של הסרטים, יצטרך גם להיות כרוז?

היו"ר אילן גילאון:

הוא לא יכול. הנה, זאת בדיוק דוגמה. זאת הדוגמה הכי טובה למה לא.

צביה אדמון:

אני חושבת שבמרבית המקרים זה לא אפשרי. כפי שהצעתי, תהיה כאן הפניה לסעיף 31. כל המידע הניתן לכריזה חזותית.

היו"ר אילן גילאון:

הוא שאל כאן שאלה קונקרטית. במערכת קולנוע כתוב סרט מסוים. האם זה דבר שצריך להכריז עליו? נראה לי שזה לא אפשרי.

ראובן ברון:

ודאי שזה אפשרי. זה לא אומר שכל הזמן זה יוכרז, אלא כאשר יגיע עיוור ותהיה מערכת מתאימה.

היו"ר אילן גילאון:

איך הוא ידע שהגיע עיוור?

ראובן ברון:

אם כן, חבל על הזמן, אבל  לעיוור יש היום מערכת שבארץ מטופלת ומופעל.

היו"ר אילן גילאון:

העיוור יצטרך להודיע שהוא עיוור?

ראובן ברון:

לא.  יש לו שלט קטן ביד, שלט רחוק קטן ביד, וברגע שהוא מגיע לאיזשהו התקן שאמור להשמיע איזשהו קול שמתאים לעיוורים, זה רוטט או מצפצף. הוא לוחץ, אם מעניין אותו המידע הזה, על איזשהו כפתור בשלט הרחוק ואז מאזור השלט מופיעה הודעה קצרה.

היו"ר אילן גילאון:

מי משתמש בטכנולוגיה הזאת?

קריאה:

לכמה עיוורים יש דבר כזה?

ראובן ברון:

יש חברה שנקראת סטפי. אני לא בא לעשות לה פרסומת.

היו"ר אילן גילאון:

לפעמים המצוין הוא האויב של הטוב מאוד.

ראובן ברון:

זה קיים ושירות לעיוור מסבסד את השלטים האלה.

צביה אדמון:

זאת טכנולוגיה עתידית שייעשה בה שימוש.

יעקב עילם:

לא עתידית. היא כבר קיימת. 

ראובן ברון:

הטכנולוגיה קיימת.

היו"ר אילן גילאון:

תודה רבה. בעתיד אנחנו הרי נשפץ את הדברים הללו. אנחנו מתעקשים על דברים שבסופו של דבר יהפכו לאות מתה והם לא יהיו ישימים. בטעות אנחנו גם נקומם את כל העולם כנגד הציבור שלנו ואנחנו לא רוצים לעשות זאת.

ראובן ברון:

זה חבל.

היו"ר אילן גילאון:

אני מדבר על חוסר הסבירות של הדברים. אנחנו הרי עוברים כברת דרך של באמת מחושך לאור פחות או יותר. החשוב ביותר זאת התודעה, המהפכה התודעתית שתהיה כאן, שזה הופך לנושא שהוא פוליטיקלי קורקט. ברגע שנמאיס את הנושא הזה על הציבור ונהפוך אותו לתקנות שהן מעצבנות ולא ניתן לעמוד בהן, אנחנו יורים לעצמנו ברגל וחבל לירות לעצמנו ברגל.

ראובן ברון:

אפשר להשאיר את בכפוף לאופי השירות והמידע?

צביה אדמון:

לא.

היו"ר אילן גילאון:

למה לא?

ג'ודי וסרמן:

אנחנו נבהיר מה זה.

ראובן ברון:

תגידי בקופות הקולנוע לא?

ג'ודי וסרמן:

אני מתכוונת להבהיר את זה. 


לעניין הדרך החלופית לאנשים עם מוגבלות בראייה או מוגבלות שכלית, את מציעה להפנות לתקנה 31.

צביה אדמון:

לתקנה 31.

ג'ודי וסרמן:

אין את זה למרבית האנשים כאן כי זה לא בפרק שאנחנו דנים בו אבל שם מדובר על מידע שיסופק כחלק מהאפשרויות, לא יאוחר משבועיים אחרי הגשת הבקשה.

צביה אדמון:

לא. מדובר שם בחלופות.

ג'ודי וסרמן:

חלופות. אחת מהן.

צביה אדמון:

אחת מהן הרלוונטית.

ג'ודי וסרמן:

יכול להיות שלא תצטרכו להפנות לתקנה 31 אלא לקחת חלק מהאלמנטים שמופיעים בתקנה ולהכניס לכאן.

צביה אדמון:

בסדר.

אייל לב ארי:
23.
מקומות המתנה ומושבים עבור אנשים עם מוגבלות.

(א)
במקום שממתין בו הציבור לקבלת שירות ציבורי או להזמנתו, יספק החייב בביצוע התאמות נגישות לשירות, ככל האפשר כסמוך לעמדת השירות,ובכפוף לתקנת משנה (ב), את אלה:



(1)
מושבים לציבור.

(2)
מקומות המתנה לאנשים המתנייעים בכיסא גלגלים ומושבים מותאמים עבור אנשים עם מוגבלות בניידות לפי ת"י 1918 חלק 3.2 בסעיף הדן  במקומות המתנה.


(ב)
היו במקום מתן השירות עמדות שירות במספר -



(1)
שאינו עולה על עשר, יספק החייב -

(א)
מושבים לציבור במספר כפול ממספר העמדות במקום, אולם כעשרה אחוזים ממושבים אלה ולכל הפחות מושב אחד יהיו מושבים מותאמים כאמור בתקנת משנה (א)(2). תוצאת חישוב כאמור תעוגל כלפי מעלה למספר השלם הקרוב.

(ב)
עמדת המתנה אחת לאנשים המתנייעים בכיסא גלגלים כאמור בתקנת משנה (א)(2).

גבריאלה עילם:


יש מקומות בהם יש אזור המתנה ומאוד בעייתי לשים באזור ההמתנה פי שניים מקומות ישיבה מאשר מספר העמדות.  נאמר שעמדות השירות הן בישיבה ויש כיסאות גם ליד עמדות השירות והשאלה היא האם אפשר לכלול אותם בפי שניים מקומות. האם כאשר ליד עמדת שירות, ליד כל עמדת שירות, יש שני מקומות ישיבה.

צביה אדמון:

התקנה הזאת דנה במקומות המתנה.

גבריאלה עילם:

הבעיה היא של גודל מקום ההמתנה ביחס למקום. נאמר שיש במקום 9 עמדות שירות.

בלהה ברג:

בהמשך כמדומני יש פטור לפי גודל המקום.  "שירות ציבורי שניתן במקום ששטח השימוש העיקרי בו אינו עולה על 20 מטרים רבועים, יהיה פטור מזה ותהיה רק דרישה לאספקת מקום המתנה אחד לאנשים המתנייעים בכיסאות גלגלים כאמור בתקנה (א)(2)".

גבריאלה עילם:

אני עכשיו שואלת את המהנדסים למיניהם.  יש בעיה מעשית לגבי מספר כפול של מקומות המתנה ביחס לעמדות השירות, בחלק מהמקומות שאני נתקלתי בהם.

אילן שפירא:

שתי הערות. ההסמכה של החוק לקביעת התקנות האלה חלה על התאמת שירות לאנשים עם מוגבלות וכאן התקנה מדברת על מקומות ישיבה בכלל בכל מקום בו יש עמדות שירות וזה לא בסמכות התקנות האלה, כי הסמכות מדברת על מקומות ישיבה או התאמת השירות לאנשים עם מוגבלות. כאן כתוב בכל מקום שיש עמדות שירות, חייבים לתת כפול מקומות ישיבה כלליים וזה לא בסמכות של התקנות האלה.  אני מסכים שצריכות להיות עמדות המתנה שגם מאפשרות לאנשים עם מוגבלות נגישות ואפשרות להמתנה סבירה, אבל כאן התקנה הזו מחייבת לתת מקומות ישיבה לציבור הכללי בכל מקום בו יש עמדות שירות וזה לא בסמכות התקנות האלה. לא שאני חושב שזה רע, אבל זה לא בסמכות כאן ולכן אני לא חושב שאפשר להכניס את זה לכאן.

היו"ר אילן גילאון:

נשנה את ההגדרה של הסמכות. נגדיר את כל האנשים כמוגבלים, ואז לא תהיה לנו בעיה.

אילן שפירא:

דבר שני. יש הרבה מקומות שם יש עמדות שהן לא פעילות באופן קבוע וההגדרה כאן מדברת על עמדות שירות ולא כתוב עמדות שירות פעילות. בין אם זה בדואר, בין אם זה בבנק ובין אם זה במקום אחר בנו עשר עמדות שירות אבל לא כולן מאוישות.

היו"ר אילן גילאון:

הנושא של הפעילות, הוא הגיוני.

צביה אדמון:

אני לא בטוחה. אם העמדה לא פעילה, למה בנו אותה?

היו"ר אילן גילאון:

יש הרבה מאוד מקומות שמצמצמים פעילות.

צביה אדמון:

אז זה לא נחשב לעמדה. אם העמדה לא פעילה תמידית, היא לא עמדה.

היו"ר אילן גילאון:

כדי שלא יהיה בלבול בזה, תרשמו פעילות. יש מי שיחשיב את זה לעמדה למרות שהיא לא עובדת ארבעה חודשים.

צביה אדמון:

אני לא בטוחה שאנחנו רוצים להיכנס להגדרה של מהי עמדה פעילה ומהי עמדה לא פעילה כי אם היא לא פעילה, נאמר שהיא לא פעילה תמידית? לא פעילה באופן קבוע? אם היא לא פעילה באופן קבוע, היא לא עמדה.


אני רוצה להפריד כאן בין שני מקרים. יש מקרה שעמדה לא פעילה זמנית בגלל שהפקיד הלך לאכול ארוחת צהרים ויש מקרה של עמדה שלא פעילה באופן קבוע והיא סגורה, והיא לא עמדת שירות לפי הגדרתה משום שלא נמצא שם אדם מהצד השני. 

אילן שפירא:

לא נמצא כרגע. לכן צריך להגדיר את העמדה כעמדה פעילה.

צביה אדמון:

רק לסבר את דעתך. אם העמדה סגורה סופית וחד משמעית לא תיפתח לעולם, היא לא תיחשב במניין.

אילן שפירא:

מה זה לא תיפתח לעולם? לא נפתחה כבר ארבעה חודשים ולא מתוכננת להיפתח בזמן הקרוב. מה יקרה בעוד שנתיים, אני לא יודע.

צביה אדמון:

אם היא תיפתח, אתם תוסיפו?

אילן שפירא:

כן.

צביה אדמון:

בסדר. אין צורך להוסיף את זה.

בלהה ברג:

אנחנו מדברים על מקומות שהם רב תכליתיים. זאת אומרת, הם משרתים אוכלוסייה שאיננה נכה ואוכלוסייה נכה. בכל המקומות הנאורים בעולם, בארצות הברית, בהולנד, בסקנדינביה, באנגליה, במשרדי מס הכנסה, בביטוח הלאומי, כמו שיש באוטובוס סימון לעיוורים, לזקנים ולנכים, עושים שני סימונים באולם קטן או בינוני – באולם גדול עושים יותר משניים -  וכותבים שכאן המקומות האלה שמורים לאנשים עם מוגבלות. לא צריך להיכנס למספרים אחרים. האנשים המוגבלים הרי לא מקבלים שירות במקום נפרד. כמו שאנחנו מחייבים שיהיה לפחות דלפק אחד נמוך, אותו הדבר גם לגבי מקומות הישיבה.

צביה אדמון:

מכיוון שמספר האנשים עם מוגבלות שמשתמשים בדיוק בשירותים שהזכרת הוא גדול, אנחנו חשבנו – וזאת גם תשובה למר שפירא – מדוע כתבנו מושבים לציבור. הניסוח אולי מטעה. הרבה אנשים לא מסוגלים להמתין בעמידה, בוודאי בדואר ואני לפעמים ממתינה רבע שעה. אפילו אני צריכה לשבת, לא כל שכן אנשים שיש להם מוגבלות או קשישים שזקוקים למקום ישיבה. מבחינה זאת צודק היושב ראש שאמר שכולנו מוגבלים כאשר אנחנו ממתינים בתור זמן ארוך. 


לעניין הסימון. אני דווקא לא הייתי מסמנת. במקומות כאלה לא הייתי מסמנת וסוגרת את הכיסאות או המושבים האלה ספציפית לאנשים עם מוגבלות. ראשית, יש הרבה תזוזה ויש מקומות בהם יש תחלופה גבוהה של אנשים. שנית, משום שגם אנשים ללא מוגבלות יכולים להשתמש בכיסאות האלה ואנחנו בכוונה נתנו שיעור יחסית גבוה של מושבים שמותאמים לאנשים עם מוגבלויות שונות במקומות המתנה לאנשים בכיסאות גלגלים.


לכן אני חושבת ששילוט כאן הוא מיותר.

היו"ר אילן גילאון:

באמצעות רב תכליתיות. אפשר לפתור הרבה מאוד בעיות מבלי לסמן אותן ובלי לשים עליהן אות. אני חושב שזה גם יהיה יותר נוח לכולם. מצד אחד אתה פותר את המבוכה המסוימת של אנשים עם מוגבלות שהם לא רוצים לשבת דווקא במושבים האלה וזה פותר לאחרים שגם הם יכולים לשבת.

מיכאל רויטמן:

במצב שבו יידרשו לשים איקס כיסאות, הכל טוב ויפה אבל עלולה להיווצר בחללים מסוימים בעיה במה שנקרא דרך מוצא בטוח מבחינת הבטיחות כמשתמשים בזה. צריך לתת כאן החרגה לעניין של הבטיחות ואמצעי מילוט שנדרשים.

היו"ר אילן גילאון:

יש הנחיה אוניברסלית.

ג'ודי וסרמן:

יש פטור למקום קטן.

מיכאל רויטמן:

אבל עשרים מטרים, זה לא.

ג'ודי וסרמן:

תכף נגיע לשם ותציעו יותר גדול. יכול להיות שאפשר להגדיל.

יעקב עילם:

אני חושב שההגדרה של גודל המקום לא ישימה.

צביה אדמון:

עוד לא הגענו לזה. אתה ב-(ג).

יעקב עילם:

הייתי בסניף הדואר אצלנו ומדדתי מה השטח שמקבלים בו שירות.

ג'ודי וסרמן:

אתה מדבר על הפטורים?

יעקב עילם:

כן.

ג'ודי וסרמן:

עוד לא הגענו לשם.

יעקב עילם:

אני רוצה להביא את הנקודה. הייתי בסניף הדואר אצלנו ליד הבית והשטח היה 35 מטרים אבל הוא ארוך, בצורת נקניק.  אין בו מקום לכיסאות, אין מקום להמתנה. עומדים וזהו. מאוד קשה לבוא ולקבוע מידה של 20 מטרים מרובעים כי 20 מטרים מרובעים זה כלום. זאת צריכה להיות מידה של לפחות מעל 100 מטרים מרובעים או יותר אבל לא במידות כאלה קטנות. התקנה הזאת לא תהיה ישימה ואי אפשר יהיה ליישם אותה.

צביה אדמון:

מאה מטרים זה יותר מדיי גדול.

היו"ר אילן גילאון:

אמרנו שזה פרמטר אחד, הגודל, אבל גם אופי השירות מהווה פרמטר לעניין.

יעקב עילם:

בסדר, אז אי אפשר לקבוע מידה.

ג'ודי וסרמן:

אני רוצה להדגיש שיש שני סוגים של פטורים. יש פטור כללי שניתן בתקנות האלה, בכל מקום שעומד בתנאי, 20 מטרים או מה שייקבע, ויכול אדם או גוף לבקש פטור פרטני כי על אף שהמרחק הוא יותר גדול, השטח הוא יותר גדול, אבל קיים צורך לתת בו פטור וזה אמור למשל לגבי הדוגמה שנתת, שהמקום הוא בצורה מוארכת ואי אפשר לשים בו כיסאות. זאת אומרת, זה לא מונע את הפטור הפרטני למקום בגלל הנסיבות המיוחדות.

היו"ר אילן גילאון:

את זה לדעתי נכניס להגדרה של נסיבות הנדסיות.

ג'ודי וסרמן:

זאת לא אי יכולת הנדסית.

יעקב עילם:

בהרבה פרוזדורים ובהרבה מבני ממשלה, תהיה פגיעה חמורה.

קריאה:

יזיזו כמה עציצים ויהיה בסדר.

יעקב עילם:

לזה אני מסכים אבל עלולה להיות בעיה.

יהודה אבני:

איגוד הבנקים. אופי פעילות, מי שכתב את הסעיף הזה, ראה לנגד עיניו, לדעתי, מס הכנסה או ביטוח לאומי או משרד הפנים, שם יושבים שעות על גבי שעות מאות אנשים ואין ספק שצריך הרבה מקומות. יש הרבה מאוד מקומות, כולל חלק מסניפי הבנקים, לא כולם, שיש בהם קהלים לא גדולים, ובחלק מהמקרים אפילו אין כמעט קהל, והאולמות קטנים. למה להעמיס?

ג'ודי וסרמן:

בוא נגיע לסעיף הפטור. יש פטור גם לעניין הזה.

יהודה אבני:

השאלה אם הפטור צריך לחול על כל סניף בנפרד.

ג'ודי וסרמן:

לא. יש כאן מקומות שההמתנה בהם קצרה ולגבי זה יש פטורים. 

היו"ר אילן גילאון:

זאת ההזדמנות לבקש כמה שיפורים. אני מבקש שתשתדלו לקרוא את החומר לפני הישיבה כדי לראות מה בא אחרי מה. שנית, אני הייתי מבקש מהנגישות לעשות מה שנקרא קדם פגישה עם מספר גורמים כאן.

בלהה ברג:

עשינו את זה. עשינו באופן מאוד נרחב.

היו"ר אילן גילאון:

כללי.

בלהה ברג:

לא כללי. ישבנו עם הבנקים בסביבות אני חושבת שמונה שעות של ישיבה בכתיבת התקנות. זאת אומרת, אין מקום לישיבות נוספות עכשיו.

היו"ר אילן גילאון:

אני מבקש לפני כל ישיבה בנושאים הקונקרטיים שנדונים באותה ישיבה, להגיע למירב ההסכמיות ביניכם כי אנחנו מבזבזים כאן זמן יקר מאוד של הרבה מאוד אנשים. לפעמים אפשר לפתור את הנושא בחצי שעה לפני הישיבה. חצי שעה לפני תחילת הישיבה, כל מי שיש לו מענות וטענות, אחרי שהוא קרא את החומר, יבוא ויסכם אתכם. אנחנו חייבים להתקדם. אני אומר כי גם אני חוטא בעניין הזה ועוד לא קראתי את הסעיף האחרון ויכול להיות שהוא פותר את הבעיה, אבל אצה לי הדרך.

צביה אדמון:

אני נענית לכל פנייה אלי להסתכל שוב על התקנות, ולראיה רשות הטבע והקנים שפונה אלי אחרי ולפני כל ישיבה כאן, וגם בשנים האחרונות מספר פעמים ואני יושבת אתם בישיבות וכן הלאה בקשר לשינוי התקנות ועשיתי זאת. יש דברים כמו הבנקים עם המקרה הספציפי שלהם, והיו שעות הרבות שהקדשנו בישיבות אתם.

היו"ר אילן גילאון:

זה לא ספציפי אלא זה נושא שבטבע האדם. השאלה שלי היא אם זה נטל קשה מנשוא על הנציבות לעשות מה שנקרא טרום ישיבה כל פעם שמתקיימת ישיבה. אז כל מי שיש לו בעיה, אנשים שיותר בתוך הברנז'ה, שיש להם מגוון יותר רחב של עניינים יכולים להתייחס. אני לא אציין שמות, אבל יש כאן אנשים שהבולטות של הרייטינג שלהם הוא יותר גבוה. אולי כחלק מהדברים אפשר לצמצם אותו. אם זה אפשרי מבחינתכם, אני מאוד אשמח.

צביה אדמון:

אין לי שום התנגדות. מדובר כאן בעניינים שחוזרים ועולים כבר שנים, כגון הנושא שהבנקים העלו. עד כמה שאנחנו נענינו ועד כמה שהסברנו – למשל, מידע בורסאי שאני זוכרת שהסברתי את זה לבנקים שלוש-ארבע פעמים בכתב ובעל פה – יש נושאים שחוזרים ועולים שוב.  אין לי בעיה לשבת אתם שוב ולהסביר להם.

היו"ר אילן גילאון:

כאשר הזיכרון הוא טרי, אנשים שוכחים מה היה לפני חודש.

צביה אדמון:

אין לי בעיה לשבת אתם.

היו"ר אילן גילאון:

בסדר גמור. זאת בקשתי אליכם וזה עניין וולנטרי לגמרי, כדי שנצליח לצמצם פינות בדיון שלנו. ממילא זה יעלה כאן.

צביה אדמון:

לפני כל דיון, שעה קודם, אני אהיה כאן בקפיטריה.

היו"ר אילן גילאון:

אני מעדיף לקבל את הדברים לעוסים. לא התיימרתי מעולם לומר שאני מבין בחלק המקצועי או הטכני אבל אני יודע שאני צריך להזיז את זה קדימה. ההסכמה ביניכם, בעיניי היא המימוש של האפשרויות שלא נחליק, וממילא אנחנו נחליק קצת  ופה ושם נצטרך בעתיד לתקן דברים, אבל זה מצמצם את האפשרויות שלא נקבל החלטות שגויות.

קריאה:

איך מקבלים את החומר המעודכן שעה לפני?

ג'ודי וסרמן:

אתם תשמעו בדיון מה תוקן שעה לפני. הם מקבלים את זה באינטרנט יומיים-שלושה לפני הדיון.

קריאה:

השאלה אם אפשר לקבל את כל התקנות המעודכנות.

ג'ודי וסרמן:

בישיבה הראשונה נתנו העתק של כל התקנות. כל התקנות הן הרבה מאוד ניירות וחבל לנו לפרסם כל פעם.

קריאה:

תפרסמו באתר שלכם. בישיבה הראשונה לא ראינו כאן העתק של כל התקנות.

ג'ודי וסרמן:

היו כאן העתקים של כל התקנות. אתם יכולים לקבל את זה.

היו"ר אילן גילאון:
לא תהיה בעיה של מידע.

אייל לב ארי:
(ב)
עמדת המתנה אחת לאנשים המתנייעים בכיסא גלגלים כאמור בתקנת משנה (א)(2).

גבריאלה עילם:

ואיפה שמים את זה אם אתם נגד לסמן?

צביה אדמון:

זה כתוב גם ברישא וגם ב-ת"י.

גבריאלה עילם:

אם נכנסים שם ארבעה אנשים בעמידה, תתחיל להוציא אותם? מה כל כך רע לסמן סימון של כיסא גלגלים כמו שעושים בעולם? אז זה שמור לאנשים האלה ואז אין שאלות.

קריאה:

יתכן שנדרש ב-ת"י, למיטב זיכרוני לא. ה-ת"י מגדיר את העמדה הזאת.

ג'ודי וסרמן:

אם זה מוגדר ב-ת"י, זה מוגדר.

צביה אדמון:

זה מוגדר, אבל אני לא בטוחה שנאמר שם לסמן. ב-ת"י אין דרישה לסימון.

אייל לב ארי:

(2)
העולה על עשר ואינו עולה על עשרים וחמש עמדות, יספק החייב:

(א)
מושבים לציבור לפי תקנת משנה (א)(1) בשיעור 1.5 ממספר העמדות במקום, אולם עשרה אחוזים לפחות ממושבים אלה יהיו מושבים מותאמים כאמור בתקנת משנה (א)(2). תוצאת חישוב כאמור תעוגל כלפי מעלה למספר השלם הקרוב.

ג'ודי וסרמן:

אולי נמחק את המילה "לציבור"?

צביה אדמון:

כן.

היו"ר אילן גילאון:

לא הבנתי את הסעיף. מה זה המספר השלם?

צביה אדמון:

אם זה יוצא שבר, זה יעוגל למעלה.

אייל לב ארי:
(ב)
שתי עמדות המתנה לאנשים המתנייעים בכיסא גלגלים כאמור בתקנת משנה (א)(2).

היו"ר אילן גילאון:

אלה יסומנו? מצוין.

צביה אדמון:

המושבים לא. אנחנו לא דרשנו סימון. ההבדל בין מושבים רגילים למושבים מותאמים, בסך הכל בזה שיש משענות לידיים.

היו"ר אילן גילאון:

למה שכולם לא יהיו עם ידיות? התייחסנו לזה.

קריאה:

זה כיסא שתופס יותר מקום. אלה לא ספסלים.

צביה אדמון:

למיטב זיכרוני, וגבי תתקן אותי, אני חושבת שזה כמו כיסא רגיל.

קריאה:

יש הפרדה עם ידיות בין מושב למושב.

היו"ר אילן גילאון:

ספסלים הם הרבה יותר בזבזניים מבחינת שטח ואנשים לא נוטים להצטופף ולהתיישב אחד ליד השני. לכן אין שם חסכון בשטח.

גבריאלה עילם:

הכיסא המותאם כמעט לא חייב לתפוס יותר מקום. התוספת היא שענות הידיים. רוחב הכיסא לא מוגדר.

שאול שרצר:

צריך לציין אזור המתנה ולא שתי עמדות כי מדברים על שטח רצפה.

גבריאלה עילם:

אזור המתנה, תפריד אותם מכל שאר הקהל? למה? לא.

שאול שרצר:

מי שכל הזמן בכיסא גלגלים, למה הוא צריך את הכיסא?

שאול שרצר:

עם כל הכבוד לעיקרון ההעצמה, אם לא נסמן את העמדות, לא יהיה להם שום קדימות ואנשים אחרים ישבו להם בכיסאות.

היו"ר אילן גילאון:

לא מדובר על מקום שיש בו כיסא, אם הוא יושב בכיסא גלגלים שלו. אדם שמביא לעצמו את הכיסא ולא לוקח כיסא של אף אחד.

שאול שרצר:

אני מדבר על מה שהיה קודם, על פי שתיים מהעמדות או משהו כזה.

גבריאלה עילם:

לעניין הסימון של מקומות ישיבה. מצד אחד, אם מסמנים אותם, בעצם איזושהי אפליה כי זה אומר שכאן ישב אדם עם מוגבלות. מה שראינו במקומות שונים בעולם – ואני לא חושבת שצריך לכתוב דבר כזה בתקנות – זה שיש פריוריטי, אומרים שלכיסאות האלה יש זכות קדימה לאנשים עם מוגבלות ובאזור הזה יש זכות קדימה או אנא שמרו על זכותם של וכולי. סוג של סימון אבל זה לא באמת כי זה לא אומר שאי אפשר לשבת שם בינתיים. זאת לא חניית נכים שאסור למי שהוא לא נכה לחנות בה. אם מישהו יבקש, יהיה לו יותר קל אולי. אני מאמינה שעם הזמן, אחר כך, לא צריך את זה. זאת אומרת, בעוד עשר שנים, כאשר לכולנו ייפול האסימון והדור הבא כבר יהיה יותר חכם, זה יהיה אחרת.

היו"ר אילן גילאון:

בסדר. כנראה זה יסתדר מן הטבע. אדם שמגיע עם הכיסא שלו, יש לו תמיד יתרון. אני מגיע עם הקולנועית הזאת, אני יכול תמיד לתפוס לי מקום בשורה הראשונה, אפילו אם אני לא מהחשובים ביותר. דבר שני, אף אחד לא כועס עלי כי אני לא לוקח לו את הכיסא.

גבריאלה עילם:

מה עם כל אלה שיש להם באמת קושי בהליכה והם צריכים לשבת וכבר לא יכולים לעמוד וכל המקומות תפוסים?

היו"ר אילן גילאון:

לכן הם באים עם הכיסא. מקסימום הם יכולים לשבת באמצע האולם, אבל זה לא נעים.

אייל לב ארי:


(3)
26 עמדות שירות ויותר, יספק החייב:

(א)
מושבים לציבור לפי תקנה (א)(1) כמספר העמדות במקום, אולם עשרה אחוזים לפחות ממושבים אלה יהיו מושבים מותאמים כאמור בתקנת משנה (א)(2).

(ב)
שלוש עמדות המתנה לאנשים מתנייעים בכיסא גלגלים כאמור בתקנת משנה (א)(2).

היו"ר אילן גילאון:

אפשר להחליף את המילה "חייב" במילה אחרת? מה זה ה-"חייב"?

צביה אדמון:

חייב בהתאמות נגישות. אתה רוצה לשנות בכל התקנות? אין לי התנגדות.

היו"ר אילן גילאון:

טוב, לא משנה. 

אייל לב ארי:
(ג)
על אף האמור בתקנת משנה (א), החייב בהתאמות נגישוחת לעמדת שירות פטור מביצוע הוראות תקנה זו -

(1)
בעמדות שירות שהן עמדות תשלום וזמן ההמתנה בהן קצר, כגון קופות במרכול, קופה בבית קולנוע.

(2)
בשירות ציבורי שניתן במקום ששטח השימוש העיקרי בו אינו עולה על 20 מטרים רבועים, מלבד הספקת מקום המתנה אחד לאנשים המתנייעים בכיסאות גלגלים, כאמור בתקנת משנה (א)(2).

יעקב עילם:

אני מבקש להגדיל את השטחי של ה-20 מטרים.

היו"ר אילן גילאון:

לכמה?

יעקב עילם:

ל-50 לפחות, לפי הערכתי.

בלהה ברג:

אנחנו מתנגדים. אנחנו מדברים על לשים כיסא במקום. אנחנו מדברים על אזור המתנה וההתאמה שאנחנו מבקשים היא לשים כיסא. זה לא נטל כבד מדיי. 

יעקב עילם:

זה לא עניין של נטל.

בלהה ברג:

זה דבר נדרש. ה-20 מטרים מרובעים זה בעצם גודל של חדר. מעבר לזה תמיד יש מקום  לעוד כיסא. זה באמת ראוי ואני חושבת שחבל על הזמן שלנו.

יעקב עילם:

בחדר אין אזור המתנה. מדובר על מקומות שנותנים שירות גדול ולא ניתן לעשות זאת באופן מעשי בשטח של 20 מטרים מרובעים. צאו לשטח ותראו מקומות. תרדו מירושלים למקומות שיש סניפים, לדואר וכולי, תלכו לשטח. אתם יודעים מה זה 20 מטרים מרובעים? זה כלום.

בלהה ברג:

ב-20 מטרים מרובעים יש פטור. אם זה לא ניתן מבחינה הנדסית, יש פטור מבחינה הנדסית.

קריאה:

אין כאן אפילו בקשה לכיסא. זה רק שיהיה מקום לכיסא גלגלים.

צביה אדמון:

בוא נחשוב לרגע. נניח שיש מקום שהוא 35 מטרים מרובעים ויש בו אולי שתי עמדות.

יעקב עילם:

בסניף הדואר שלי יש שש עמדות וכולן בצורת נקניק. 

אילן שפירא:

מבלי לגעת בעניין של הכמות, מקום לכיסא גלגלים בעיקרון הוא מושב וחצי מבחינת המידות. לפי זה תעשו את החשבון.

גבריאלה עילם:

אדם בכיסא גלגלים לא יוכל להיכנס?

יעקב עילם:

להיכנס, כן. 

אילן שפירא:

כיסא גלגלים נכנס במקום כיסא רגיל. הוא צריך יותר מקום. 

גבריאלה עילם:

נכון. השאלה אם יתכן שיש סניף דואר הכי קטן שכיסא גלגלים לא יכול להיכנס לשם.

אילן שפירא:

הוא אומר שאם יש מקום שמבחינה פיזית יש בו שש עמדות – דבר שאומר 12 כיסאות – אבל אם תשימי 12 כיסאות במקום כזה, חסמת את המעבר ואף אחד לא יכול להיכנס ואף אחד לא יכול לצאת. כאן הפטור אומר שאם זה פחות מ-20 מטרים, אז חייבים מקום אחד לכיסא גלגלים, אבל אם זה לא 20 מטרים, אני חייב כפול מקומות ישיבה ממספר העמדות. זאת אומרת, על שש עמדות, 12 מקומות ישיבה.

היו"ר אילן גילאון:

אני מניח שבמקום כזה קטן לא צריך לשים שש עמדות. אני תמיד מסתכל על החדר הזה שהוא 70-80 מטרים רבועים.


בכל אופן, אני לא רואה בזה בעיה שבלתי ניתן לפתור אותה. חוץ מזה, זה תלוי מה מתרחש בתוך המקום הזה ומה קורה בו. תמדדו ותראו. אני לא רואה בזה בעיה גדולה למרות שיעקב מתאר את זה כך.

יעקב עילם:

בהרבה מקומות אי אפשר יהיה ליישם את התקנה הזאת.

היו"ר אילן גילאון:

כאשר אי אפשר ליישם, צריך לפתור את הבעיה.

בלהה ברג:

אני מבינה שיש כאן נציגות לבנקים. אני לא מבינה למה אתה מעלה כאן נושאים בשם הבנקים. אתה אמור לפעול בשם נגישות ישראל ואתה אמור לקדם את נושא הנגישות לאנשים עם מוגבלות.

היו"ר אילן גילאון:

אני לא מקבל את ההערה.

יעקב עילם:

לא דיברתי על בנקים אלא דיברתי על סניף דואר ונתתי דוגמה. 

היו"ר אילן גילאון:

אני לא מקבל את הערתך. הוא לא מדבר בשם הבנקים אלא הוא מדבר בשם נגישות ישראל. יש חרדות שציינתי אותן ואני לא רוצה להפוך את זה לבלתי ישים. לא נראה לי שזה המקרה.

אייל לב ארי:
24.
התאמות נגישות בתאי מדידה והחלפת בגדים

(א)
חייב בביצוע התאמות נגישות, המספק שירות בו נדרשת החלפת בגדים כחלק מהשירות, כגון חנויות בגדים, מלתחות במכוני כושר ובירות שחייה, יספק בכל אחד מהמפלסים במקום שניתן בו השירות, ושקיימים בהם תאי הלבשה, תא הלבשה אחד לפחות   שיבוצעו בו התאמות הנגישות כאמור ב-ת"י 1918 חלק 3.2, בסעיף הדן בתאי הלבשה.

ישראל אבן זהב:

אני מציע להוסיף אחרי החלפה, החלפה או מדידת בגדים. זה נכון לגבי חנויות.

היו"ר אילן גילאון:

בסדר.

מיכאל רויטמן:

להוסיף לכל אחד מהמפלסים הנגישים כי יכול להיות מפלס שהוא לא נגיש.

היו"ר אילן גילאון:

מפלס לא נגיש? מפלס שלם לא נגיש?

מיכאל רויטמן:

יש לך לדוגמה חנות עם מפלס גלריה שגודלו נאמר מאה מטרים ואז יש לו פטור.

היו"ר אילן גילאון:

מפלס עליון. שכנעת אותי. באמת השבוע הייתי במקום כזה. אתה צודק.

שושי רבינוביץ:


הערה שקשורה לסעיף (ב), הפטור. אנחנו אומרים כאן שזה בעצם חל רק על חנויות מעל 200 מטרים.

היו"ר אילן גילאון:

לא אמרנו את זה.

ג'ודי וסרמן:

עוד לא הגענו לזה.

היו"ר אילן גילאון:

אנחנו מתלבטים בעניין הזה כי הפונקציה של השטח היא דבר אחד והפונקציה של האופי של המקום הוא גם נושא.

שושי רבינוביץ:


כי לגבי אופי המקום, אני רוצה כאן להעלות סוגיה. יש רשתות שיווק, שם גם כן יש מכירת בגדים וזה רק חלק קטן ולא עיקרי של המקום. האם גם הן צריכות?

היו"ר אילן גילאון:

נגיע לזה ותוכלי להתייחס.

אייל לב ארי:
(ב)
על אף האמור בתקנת משנה (א), החייב בביצוע התאמות נגישות בעמדות הלבשה פטור מביצוע הוראת תקנה זו בשירות ציבורי שניתן במקום ששטח השימוש בו על ידי הציבור, לרבות תאי ההלבשה, אינו עולה על 200 מטרים רבועים.

גבריאלה עילם:

זה סוגר כמעט את כל החנויות של הבגדים בכל הקניונים והחנויות הקטנות ברחובות. אף אחת מהן לא צריכה תא הלבשה נגיש.

היו"ר אילן גילאון:

איך זה הגיע לכאן? זה לא הגיוני.

צביה אדמון:

אנחנו אכן פוטרים כאן חנויות שונות.

ישראל אבן זהב:

לא. מה פתאום? אם זה כך, פטרתם את כל הקניונים.

צביה אדמון:

לא.

ישראל אבן זהב:

כן. את כל הקניונים פטרתם.

צביה אדמון:

חנויות קטנות.

קריאה:

כל החנויות בקניונים הם פחות מ-200 מטרים, חוץ מהמשביר.

שושי רבינוביץ:


לא, יש את רשתות האופנה עם יותר מ-200 מטרים.

היו"ר אילן גילאון:

צביה, תאמרי לנו בשפה נגישה מה את אומרת.

צביה אדמון:

אני אומרת שלפי ה-ת"י מדובר כאן בהתאמת מלתחה על מנת להגדיל אותה, על מנת שאדם עם כיסא גלגלים יוכל להיכנס ולמדוד בגדים ולהחליף אותם. כאשר מדובר בבוטיקים קטנים ובחנויות, זה לא תמיד אפשרי. אלה מקומות קטנים.

היו"ר אילן גילאון:

200 מטרים, זה לא בוטיק קטן.

צביה אדמון:

200 מטרים, זה לא בוטיק קטן. לכן אנחנו מחילים את זה רק על מקומות גדולים. אפשר להקטין את זה ולדרוש 100 מטרים, אבל ניסינו למצוא כאן איזון ומשהו סביר.

היו"ר אילן גילאון:

האולם הזה לפי דעת מומחים הוא 124 מטרים.

צביה אדמון:

בסופו של דבר מדובר בהתאמה מבנית, למרות שזה נמצא בתקנות השירות. זה אומר שינוי מבני בתוך אותה חנות. נראה לנו שזה האיזון הראוי.

היו"ר אילן גילאון:

גם השינוי כאן הוא לא כל כך דרמטי. 

קריאה:

אבל זה השטח.

היו"ר אילן גילאון:

זה חדר עם עוד 2.5 מטרים רבוע. זה סדר גודל של שירותים.

צביה אדמון:

כן. בערך בגודל של שירותים. תאי החלפה רגילים, לפחות מניסיוני, הם קטנטנים ומזעריים. הם בגודל של אולי מטר על מטר.

היו"ר אילן גילאון:

אנחנו נגדיר את זה על מאה מטרים. נגדיר את זה על 120 מטרים.

יעקב עילם:

120 מטרים, זה מצוין.

ישראל אבן זהב:

למה? לא יהיה לך אף אחד בקניונים.

יעקב עילם:

אני מציע מאה מטרים.

היו"ר אילן גילאון:

120 מטרים.

ישראל אבן זהב:

אתה פוטר את רוב הקניונים.

קריאה:

גם ב-100 מטרים אתה פוטר כמעט את כולם.

היו"ר אילן גילאון:

ב-100 מטרים אני פוטר את כל החנויות?

קריאה:

לא, אני אומרת שבכל מקרה, גם במאה מטרים, אם מתעקשים על מאה מטרים, אתה פוטר כמעט את כולם.

היו"ר אילן גילאון:

אני זז הלאה לסעיף הבא. 120 מטרים. 

קריאה:

הסעיף הופך למיותר.

ראובן ברון:

עדיין לגבי הסעיף הקודם. אני מבקש שמתלים לתליית בגדים בתאי מדידה, בכל תאי המדידה, יהיו בניגוד חזותי לרקעם.

צביה אדמון:

זה לא מוזכר ב-ת"י?

ראובן ברון:

אני לא יודע.

היו"ר אילן גילאון:


את זה צריך לצרף לתאי מדידה והלבשה. אני יודע שהתשובה האומרת שזה ב-ת"י יכולה להיות תשובת מפתח לכל דבר.

ג'ודי וסרמן:

צריך להחיל את זה כאן.

היו"ר אילן גילאון:


אם זה לא מופיע, צריך להכניס את זה, בנושא של המתלים. הנושא של המתלים, צריך לנסות לראות איך מיישמים אותו.

גבריאלה עילם:

זה שקבענו 120 מטרים מרובעים, בעצם מייתר את הסעיף הזה לגבי תאי הלבשה.

היו"ר אילן גילאון:


למה?

גבריאלה עילם:

כיוון שכמעט כל החנויות, גם ברחוב וגם בקניונים, הן חנויות הרבה יותר קטנות להלבשה. זה אומר שהם לא יהיו חייבים בתא הלבשה נגיש.

היו"ר אילן גילאון:

אולי ניתן משהו ליצר האדם טוב מנעוריו ונגרום למצב שחנויות קטנות גם יהיו מעונינות לעשות את זה?

גבריאלה עילם:

אנחנו מנסים לעשות את זה בלי קשר לתקנות, אבל אם זה כתוב כך בתקנות, זה לא יהיה.

היו"ר אילן גילאון:

אם היינו אומרים 100 מטרים, הרי ממילא זה לא היה משנה כי היינו אומרים בדיוק את אותו הדבר. אני מכיר בוטיקים קטנים של 50 ו-40 מטרים ואני חושב שאם הם רוצים למכור יותר, הם צריכים להיות יותר נגישים. יש כאן בכל זאת איזושהי פרופורציה. אני אמרתי 120 אבל זה יכול להיות גם 100 מטרים. 

קריאה:

השאלה היא אם אתם מתנגדים ל-100 מטרים.

צביה אדמון:

ניסינו ליצור איזון.

היו"ר אילן גילאון:

מספר צריך להביא ובסוף מביאים אותו מאיזשהו מקום. פחות או יותר חושבים הגיונית. ההגיון שלנו לא תמיד פועל באותה צורה.

צביה אדמון:

המחשבה הייתה לא להטיל נטל כבד על החנויות הקטנות וכן להטיל את הנטל על הרשתות. זה היה המקור של המספר הזה. זאת הייתה החשיבה. 

ראובן ברון:

רעיון קטן שאולי יפתור את הבעיה.  מקומות שאין בהם תא הלבשה נגיש, הקונה יוכל לקבל את הבגד אליו הביתה למדידה ויחזיר אותו.

היו"ר אילן גילאון:

אני רוצה לפנות אליך אחרי שעות הקבלה ולדבר אתך.

צביה אדמון:

מדובר בשינוי אופי השירות.

ג'ודי וסרמן:

זה נושא צרכני.

שושי רבינוביץ:


יש עוד סוגייה אחת שהעליתי קודם לגבי החנות שהעיקר בה הוא לא רק בגדים.

היו"ר אילן גילאון:

סופרמרקט?

שושי רבינוביץ:


כן. יש רק שטח מאוד קטן בו יש כמה סוודרים ואולי איזשהו תא מדידה. עכשיו גם הם צריכים להגדיל את התא ונראה לי שזה לא הגיוני ולא סביר.

היו"ר אילן גילאון:

שם לא מודדים. הכל ב-29,90 שקלים. אני חושב שזה לא מקום עם תאי הלבשה.

שושי רבינוביץ:


נכון.

היו"ר אילן גילאון:

כאשר קונים בסופרמרקט, אין שם תאי הלבשה. לכן אני לא חושב שזה שייך לכאן.

שושי רבינוביץ:


יש כאלה שיש להם תא אחד קטן בפינה.

היו"ר אילן גילאון:

זה לא מחייב מכירת בגדים. זה מחייב מקום שיש בו תא מדידה, אם הבנתי נכון.

בלהה ברג:

המקרים עליהם היא מדברת, שיש תא מדידה בסופרמרקט, אפשר שהתא היחיד יהיה נגיש והוא מספיק גדול.

היו"ר אילן גילאון:

בדרך כלל בסופרמרקט אין תא מדידה.

בלהה ברג:

כן, אבל יש מקרים מעטים שיש, אז במקרה הזה הוא יהיה נגיש.

קריאה:

יש להם מחסן. אין להם תא ייעודי כי הם לא אמורים למכור בגדים.

היו"ר אילן גילאון:

אנחנו ממשיכים.

אייל לב ארי:
25.
מכונות למתן שירות אוטומטי

(א)
נותן שירות המספק שירות לציבור באמצעות מכונות למתן שירות אוטומטי, כגון מכונות לממכר אוכל ומשקאות, מכונות תשלום, מתקנים להספקת מים חמים או קרים לשתייה – אך למעט מתקנים שנועדו לשתייה מהברז במישרין – וכן מתקנים לקבלת מידע, לרבות מדפסת אוטומטיות ומתקנים שניתנים באמצעותם שירותי בנק, יספק את השירות כך שהמכונות יהיו נגישות לשימוש עצמאי לאנשים עם מוגבלות, לפי פרטים אלה:

(1)
החייב בהתאמות נגישות יספק מכונות שמתקיימות בהן הוראות ת"י 1918 חלק 4, בסעיף הדן במכונות למתן שירות אוטומטי אולם חייב בביצוע התאמות נגישות למכונות לתשלום בעד חניה, ומכונות לשירות אוטומטי שהגישה אליהן היא באמצעות רכב בלבד, יהיה פטור מהספקת מכונות שזיהוי אמצעי ההפעלה בהן נעשה אמצעים מישושיים.

שאול שרצר:

ה"וכן" מגדיר את ה"למעט"? בסעיף הראשי כתוב "אך למעט מתקנים" ואחרי שורה וחצי יש קו ואומרים: "וכן מתקנים". המתקנים האלה נכללים בלמעט?

ג'ודי וסרמן:

נכללים.

אייל לב ארי:

לא בפטור אלא בכלל. 

ג'ודי וסרמן:

אולי את ה"למעט" נעביר לסוף.

מיכאל רויטמן:

אני חושב שהסעיף הזה הוא מאוד חשוב אבל מפנים אותו אך ורק ל-ת"י 1918 חלק 4, שעניינו שילוט ומידע.

היו"ר אילן גילאון:

לא, אלה מכונות אוטומטיות.

מיכאל רויטמן:

על כך אני מדבר. אני חושב שזה איננו מספיק משום שיש עניינים של מידות, גבהים ויחסי העברה.

היו"ר אילן גילאון:
גם זה מופיע ב-ת"י?

מיכאל רויטמן:

ב-ת"י 1918 חלק 1 לדוגמה, אם עושים רפרנס, כדאי לשייך את זה כי אחרת העולם הולך לאיבוד.

צביה אדמון:

ב-ת"י יש סעיף ספציפי לגבי מכונות כאלה. 

ג'ודי וסרמן:

מה חסר ב-ת"י?

מיכאל רויטמן:

לא חסר אלא חלק 4 מתייחס אך ורק לנושא של מידע וחלק 1 מתייחס למידות של אנשים. הוא נותן מידות אנטרופומטריות וצריך לקשר בין השניים על מנת שהמתקן יהיה נגיש.

בלהה ברג:

בתוך ה-ת"י יש הפניה לחלק 1, במכונות למתן שירות אוטומטי בחלק 4, סעיף 2.11, שטח רצפה חופשי. 

ג'ודי וסרמן:

זה מחייב. אם מפנים ל-ת"י, לחלק 4 וחלק 4 מפנה לחלק 1, זה בהחלט מחייב.

מיכאל רויטמן:

איפה זה כתוב?

בלהה ברג:

בסעיף 2.11(1) בחלק 4. שטח רצפה חופשי, גישה חזיתית, גישה צידית וגם גובה של אמצעי הפעלה.

אייל לב ארי:
(2)
הנחיות ההפעלה למכונה יינתנו בתמליל בשפה פשוטה, בסמלול ובמידע שמיעתי, לפי העניין.

מרים בר ניר:

אני  לא מדברת על שתיית משקאות ומאכל אלא על מכונות כאלה שנמצאות במקומות ציבוריים כמו משרדי ממשלה וגם אם ייתנו את זה בשפה פשוטה, בסמלול ובמידע שמיעתי, עדיין פספסתם את נכי הנפש שיאמרו להם 1, 2, 3, 4 והם פשוט ילכו. כל פעולה מורכבת, מסובכת, אפילו אם היא כתובה במלים מאוד פשוטות, לא נותנת להם אפשרות להרבות בפעולות מסובכות. זה בשיא של הנכות. 

היו"ר אילן גילאון:

את מדברת על כל הנושא של המתקן הלא אנושי שעונה. על זה צריך להיות דיון בנפרד. 

מרים בר ניר:

אבל כאן יש דוגמה מאוד מוחשית כמה חשוב הסיוע האנושי ולא כזה כמו שקיבלתי תשובה שאמרה שזה כיסא גלגלים. אני לא רוצה את הסיבה הזאת לקחת הביתה.

היו"ר אילן גילאון:

זה לא הנושא כאן. אני מבטיח לך שאני הולך לייעד דיון שלם על נושא של מה שנקרא מוקד טלפוני ועוד מוקד טלפוני לא מאויש. אנחנו נדבר על זה. מתפתחת כאן איזושהי תפיסה שזה החיץ בין בני האדם, לאו דווקא חולי נפש אלא בכלל, לבין המוסדות שהם מחפשים. זה חוסך עבודה כי אנשים בסופו של דבר נכנעים אבל לא על זה אנחנו מדברים. אנחנו מדברים על כך שבמקום שיש מתקנים כאלה, לרבות מתקנים שמספקים אינפורמציה, איך הם צריכים להיות. הדיון האחר צריך להיות לגבי אינפורמציה בנפרד.

מרים בר ניר:

אבל כדי להשתמש במכונה, לא מספיק.

צביה אדמון:

זה קיים בתקנות. יש סעיף אחר שמדבר על שירותי עזר והוא אומר שאחד משירותי העזר הוא שימוש במתקנים. הוא סיוע בשימוש במתקנים.

מרים בר ניר:

אני אומרת שיהיה קשה להשתמש במתקן בלי סיוע אנושי.

צביה אדמון:

אני עונה לך ואומרת שאחד משירותי העזר הוא שימוש במתקנים, סיוע לאדם עם מוגבלות ושימוש במתקנים לרבות המתקן הזה כי הוא מתקן.

ראובן ברון:

יעמידו ברחוב אדם שיסייע?

היו"ר אילן גילאון:

לא אבל יצטרכו להיות לזה חלופות.

קריאה:

דרך אגב, בבנקים אפשר לקבל עזרה.

היו"ר אילן גילאון:

הנושא הוא מאוד אקטואלי משום שהיום גם משרד העבודה והרווחה נדמה לי הלך למכרז חדש של מענה כזה.

צביה אדמון:

לא.

היו"ר אילן גילאון:

188 או משהו כזה. יש בעיה אקוטית בעניין של הסוג הזה של הטיפול בנושא, אבל אנחנו כרגע מדברים  על נגישות הנדסית, בעיקר חזותית. אנחנו מדברים על הנגישות החזותיץ-ההנדסית.

צביה אדמון:

כן.

ראובן ברון:

האם מופיע כאן שלחיצי ההפעלה יהיו בניגוד חזותי למישושים?

צביה אדמון:

זה נמצא ב-ת"י.

ראובן ברון:

לגבי חיווי מילולי. האם שמעתי נכון שהתקנה מדברת על כך שתהיה השמעה?

צביה אדמון:

למיטב זיכרוני, ה-ת"י אומר את זה.

גבריאלה עילם:

בינתיים זה לא מופיע, אבל זה יהיה. אנחנו עושים רביזיה.

ראובן ברון:

אם כן, נשמור את זה לרביזיה. 

גבריאלה עילם:

היום כבר יש כספומטים עם אוזניה. 

היו"ר אילן גילאון:

את מדברת על התקן.

גבריאלה עילם:

אני מדברת עכשיו על התקן.

היו"ר אילן גילאון:

את יושבת בוועדת התקן.

גבריאלה עילם:

גם אני. כן.

ראובן ברון:

הנושא האחרון הוא שכרטיסים המשמשים את המכשירים האלה למיניהם, יהיה בהם איזשהו סימן כך שהמשתמש ידע איך להכניס את הכרטיס.

צביה אדמון:

זה גובל בעיצוב המוצר.

היו"ר אילן גילאון:

ככל שאני יודע, זה קיים.

ראובן ברון:

איפה זה קיים?

צביה אדמון:

יתכן שיש אבל אני חוששת שזה מעבר למנדט של התקנות האלה כי מדובר כבר בעיצוב המוצר. הסעיף הזה כולו די גובל בעיצוב המוצר.

היו"ר אילן גילאון:

לא, זה לא עיצוב מוצר.

ראובן ברון:

אני חושב שזה כן נוגע. למשל, אני לא יודע איך להכניס את הכרטיס לרכבת ואני משחק כמה פעמים עד שהוא מועיל בטובו לאשר לי את זה.

היו"ר אילן גילאון:

זה גם קורה לי.

ראובן ברון:

אתם יכולים להסתכל ולראות אולי יש שם משהו.

היו"ר אילן גילאון:

יש כאן בליטה, אבל האמת היא שאני לא יודע. מה אנחנו עושים עם זה?

צביה אדמון:

הסעיף כולו במידה מסוימת בעייתי משום שהוא גובל בעיצוב המוצר. לכן אנחנו נתנו פטורים בהמשך ואמרנו שנותני השירות לא חייבים בעיצוב המוצר, בייצור המכשיר עצמו. אני חושבת שהפטור הזה חל גם על כרטיסים. זאת אומרת, הנושא הזה כבר נדון. אנחנו כבר שקלנו אותו בעבר.


אני מבינה שזה חלק מהשירות שניתן למכשיר. אני לא יודעת, אם אנחנו מחייבים את זה, זה מצריך מחקר איך הכרטיס הזה צריך להיות ואני לא בטוחה שכרגע יש בידינו את המידע הזה באופן מקצועי.

היו"ר אילן גילאון:

מדובר על כרטיס ספציפי?

צביה אדמון:

כן. לכל מכונה יש כרטיס אחר. יצרנים שונים עושים את זה בצורה אחרת.

היו"ר אילן גילאון:

מה מפריע בכרטיסי פלסטיק נניח?

צביה אדמון:

אנחנו מדברים על מכשירים מסוגים שונים.

היו"ר אילן גילאון:

הוא אמר כאן שהוא לא תמיד יודע באיזה צד להכניס את הכרטיס כי זה לא מסומן. כל כך פשוט לפתור את הבעיה הזאת.

צביה אדמון:

לא תמיד. מה עם כרטיסי חניה? בכל זאת בחניון בקניון.

קריאה:

ההוראה צריכה לבוא או על הכרטיס או על המכונה.

ראובן ברון:

על המכונות יש סימון כיצד להכניס את הכרטיס, אם להכניס אותו כך או כך. אולי את החיווי הזה צריך לשים.

צביה אדמון:

אם זאת הנחיה להפעלת המכונה, ההנחיה הזאת צריכה להיות מונגשת.

קריאה:

אולי תפתרו את זה ב-ת"י.

ראובן ברון:

ברוב הכרטיסים אתה יכול להרגיש את הפס המגנטי.

היו"ר אילן גילאון:

כאן מדובר על כרטיסים מנייר.

צביה אדמון:

שוב, זה יצריך מחקר לגבי עיצוב הכרטיס. במידה שזה כרטיס מנייר או כרטיס מפלסטיק, ויש סוגים שונים של כרטיסים, אני לא בטוחה שאנחנו יכולים להיכנס לזה כאן. זה בהחלט בעיה.

היו"ר אילן גילאון:

לא צריך לזה מחקר. צריך מישהו שיש לו רעיון טוב.

צביה אדמון:

זה מסובך. זה לא כל כך פשוט.

היו"ר אילן גילאון:

אם יש לו בליטה קטנטנה, זה מצריך מחקר? קודם כל, בכרטיסים מהפלסטיק, בוודאי אין בעיה.

קריאה:

נותן השירות צריך לדאוג שהכרטיסים יהיו כאלו. זאת לא בעיה של עיצוב.

היו"ר אילן גילאון:

אנחנו נבדוק איך מגיעים לאיזה רעיון אוניברסלי. אני תמיד מכניס את הכרטיס הפוך ואני עדיין רואה.

צביה אדמון:

אני אשאל. 

נורית אברון:

האם התקנה הזאת חלה על בעל המקום או על נותן השירות? יש מקרים בהם בעל המקום הוא לא בעל המכשיר.

היו"ר אילן גילאון:

שאלה מצוינת.  

נורית אברון:

הזכיין פשוט מציב את המכונה שם. צריך לחשוב גם על זה.

היו"ר אילן גילאון:

כן, אנחנו צריכים לתת את הדעת על כך.

קריאה:

העליתי את זה בישיבה הראשונה, את נושא הבעלים.

היו"ר אילן גילאון:

זה כמו הזמנת עבודה מקבלן. זה דומה לזה. אם הוא לא מקיים את כל ההוראות, המעסיק הישיר, אז המעסיק שמזמין את העבודה הוא זה שבסופו של דבר חייב לקיים את ההוראות. יכול להיות שצריך להידרש לדבר הזה.

צביה אדמון:

אנחנו מחייבים כאן את נותן השירות ולא את הזכיין. אנחנו נותנים כאן פטורים. כתבנו כאן במפורש, למען הסר ספק, אין באמור בתקנה זאת כדי לחייב נותני שירות בייצור מכונות אוטומטיות נגישות למתן שירות. כתבנו במפורש על מנת שזה יהיה ברור. אם הוא מזמין, אם יש לו חוזה עם זכיין, הוא צריך לדאוג האם המכונות האלה מותאמות ובמידה סבירה לדאוג למכונות מותאמות. הוא לא חייב לייצר. בלאו הכי מרבית המכונות האלה מיוצרות בחוץ לארץ והן מיובאות לארץ. אם יש לך קיוסק, הוא עושה הסכם עם חברת קוקה קולה.

היו"ר אילן גילאון:

הדסה שמה מכונה של קוקה קולה, מי אחראי לזה? הדסה או קוקה קולה?

צביה אדמון:

בעל הקיוסק.

היו"ר אילן גילאון:

הדסה.

ג'ודי וסרמן:

בית החולים אחראי או הזכיין שהציב את המכונה?

צביה אדמון:

לא, בית החולים הוא זה שמזמין, עושה את ההסכם ונותן למעשה את השירות הזה לאנשים שמגיעים אליו. התקנות האלה לא חלות על בית החולים אבל אני מדברת על העיקרון. הוא צריך לשאול את הזכיין האם המכונות האלה נגישות ולבדוק באופן סביר האם אפשר להציב שם מכונות נגישות.

היו"ר אילן גילאון:

זה לא ברור. אני שואל הכי פשוט. בהדסה יש מכונת קולה, מי אחראי לדבר הזה?

צביה אדמון:

הדסה.

אייל לב ארי:

מה לגבי כספומטים בפיצוציות שהם לא קשורים לבנקים אלא זאת חברה שמספקת את השירות הזה?

צביה אדמון:

על אותו עיקרון. אותו עיקרון. הפיצוציה צריכה לשאול את החברה שמציבה את הכספומט הזה האם המכשיר הזה נגיש או לא. היה מכשיר נגיש, היו יכולים להתקשר עם חברה שנותנת את המכשיר הנגיש, ייתנו לזה עדיפות. הפיצוציה לא חייבת להמציא את הגלגל. היא לא צריכה להמציא מכונות שהן נגישות.

אייל לב ארי:

השאלה מי אחראי מבחינת נותן השירות, על מתן הדרכה איך לתפעל את המכשיר.

צביה אדמון:

הפיצוציה אחראית.

היו"ר אילן גילאון:

זה בשום מקרה לא כולל את הכספומטים ברמלה ובלוד.

אייל לב ארי:
(3)
הייתה הפעלת המכונה תלויה בזמן תגובה של המשתמש, יהיה זמן התגובה המרבי הנדרש להפעלת המכונה לא יפחת מ-60 שניות לכל פעולה.

היו"ר אילן גילאון:

כאן אני קיבלתי הערה ומצאתי בה טעם כי יש כאן ניגוד בין השהות הזאת לבין אבטחת המידע למשל בבנק כאשר מישהו אחר יכול לעמוד מאחורה ולקרוא את הנתונים.

יהודה אבני:

הכוונה שיהיה לך זמן להגיב. ברגע שתלחץ, זה יעבור.

היו"ר אילן גילאון:

את זה אני מבין, אבל סך כל הזמן נועד להיות שישים שניות. בלי שום הטבה או הנחה למישהו שהוא מוגבל, כמה זמן יש לך כדי להפעיל את זה?

יהודה אבני:

בין 20 ל-30 שניות.

היו"ר אילן גילאון:

כלומר, מחצית הזמן. כמה הסכנה היא חמורה ומוחשית כאשר מישהו מפעיל את זה בזמן כפול מבחינת אבטחת המידע שלו?

יהודה אבני:

לא רק אבטחת מידע אלא גם גניבת הכסף. יש הרבה מאוד אנשים שהתמחו לעמוד ליד הכספומט ולחכות למישהו שנראה להם כמתקשה, והם עוזרים לו, או עומדים בצד ומחכים, ומבלבלים אותו.

היו"ר אילן גילאון:

איך זה קורה היום?

יהודה אבני:

אני אסביר. זאת בעיקר אוכלוסייה של קשישים ומבוגרים וחלקם גם בעלי מוגבלות. אותו פושע, נוכל, וזה בעשרות, ידועים עשרות מקרים כאלה, עומד ליד, מזהה את האדם שמתקשה וניגש לעזור לו. הוא מסייע לו בהקלדת הקוד, ואחר כך קצת מבלבל אותו.

צביה אדמון:

זה קורה גם היום.

יהודה אבני:

זה קורה גם היום אבל החשיפה של הכרטיס והכסף תתארך ל-60 שניות ויותר, היא מהווה בעיה. זה לא רק בעזרה של אותו נוכל אלא הוא עומד מהצד ומסתכל, אותו אדם מבולבל, שוכח, מתקשה, לא מסיים את הפעולה למרות שהוא חושב שהוא סיים אותה, הוא נכנס לסניף לבדוק מה קרה עם הכרטיס שלו ואותו נוכל פשוט לוקח את זה.

היו"ר אילן גילאון:

אותו הדבר יכול לקרות לו גם ב-30 שניות.

יהודה אבני:

קורה. אני רק אומר שאם זה יהיה 60 שניות, זה יהיה כפול זמן לחשיפה.

קריאה:

הכסף יוצא בסוף וכבר אין זמנים.

יהודה אבני:

נכון, אבל הכסף הזה נבלע אחרי פרק זמן מסוים, אם אותו קשיש או מוגבל לא לוקח אותו כי הוא מבולבל. עכשיו אלה לא יהיו 30 שניות המתנה אלא 60 שניות ויותר, אז זמן החשיפה מוכפל.

יעקב עילם:

כאשר עשו את המכרז של משרד האוצר לקיוסקים, בדקו כמה חברות והתברר שיש מכשירים שהובאו מחוץ לארץ שלאחר 45 שניות הכרטיס נבלע. זאת אומרת, המכונה פשוט בולעת את הכרטיס של הבן אדם. ברגע שאין פעולה, המכונה בולעת את הכרטיס. יש מכונות כאלה שמיובאות לארץ.

היו"ר אילן גילאון:

זה בטח לא טוב.

יעקב עילם:

אני אומר שדברים כאלה קיימים וזה לפי תקנים בינלאומיים שאני לא יודע מהיכן הם. מדובר במספר יצרנים גדולים בעולם.

היו"ר אילן גילאון:

יוצאת לך פתקה שעליך לפנות לסניף.

יעקב עילם:

אז בכלל האדם מסכן.

היו"ר אילן גילאון:

אני רוצה להבין מהותית האם יש בכלל משמעות לסכנות עליהן אנחנו מדברים כאן והאם יש הבדל בין 30 ל-60 שניות למעט העניין הזה שאתה מכביד על האדם שמשתמש. אגב, זה מעט מאוד זמן, גם ללא מגבלה.

יהודה אבני:

יש מיליוני פעולות כאלה וזה שירות שכבר ניתן שנים רבות. בסך הכל לא ידוע לנו על איזה שהן תלונות מיוחדות.

שירה ילון חיימוביץ:
לגבי אנשים עם מוגבלות שכלית וקוגניטיבית. אני חושבת שחשוב להבחין בין טענה שנוגעת לאבטחת מידע ואני מסכימה שיש כאן אולי בעיה מהותית, לבין טענה שנוגעת לזה שאין תלונות על זה או אולי זאת לא בעיה. אני חושבת שמבחינת היכולת של השימוש במכשיר שמהירות התגובה שלו היא מה שתואר כאן, של 30 או 35 שניות, זה מוציא הרבה אנשים מהאפשרות להשתמש. יכול להיות שנכון לסייג כאן איזושהי התייחסות לנושא של אבטחת מידע למעט מכונות או במהירות האיטית ביותר האפשרית בהקשר של אבטחת מידע, אבל כן להבין שהמהירות כאן, מתן משך הזמן לתגובה, הוא כן קריטי לאוכלוסייה מאוד גדולה.

היו"ר אילן גילאון:

מה בדעת הבנקים לעשות מה שקיים עכשיו בארצות הברית, כאשר כל הכספומטים נמצאים בתוך מקום סגור בזכוכיות. זה פותר לגמרי את הבעיה. יש תוכניות כאלה?

יהודה אבני:

יש גם צילום, קיים צילום וחלק מהבנקים מתקינים דברים טכנולוגיים בהם מותקנים מכשירים, אבל לא בכל הבנקים זה קיים.

קריאה:

זה קיים רק בשירות בפנים ולא בחוץ. רק בתוך הבנק אבל לא בחוץ.

היו"ר אילן גילאון:

אני ראיתי בחוץ לארץ שיש מבואה ואתה נכנס לבד. אתה מצולם און ליין כל הזמן.

מיכאל רויטמן:

בתיאור של שירה, בנושא של השימוש, אנחנו יודעים על הרבה אנשים מבוגרים מאוד שפשוט מוותרים על התענוג של הכספומט ואז יש דילמה. חלק מהבנקים מטילים עמלות ואומרים שאם אתה זקן, ייקלו עליך בעמלות, אבל כל קשרי הגומלין בנושא הזה, הרי מדובר במתקן אחד מתוך שלושה.

גבריאלה עילם:

לא, עוד לא הגענו לשם.

מיכאל רויטמן:

אנחנו נגיע. אין ספק שצריך להוסיף זמן. לא יכול להיות ויכוח על הנושא הזה. זה מפריע להרבה מאוד אנשים בתהליך ומטרת הכספומט בסופו של דבר היא לתת איזשהו שירות. זה הבסיס לכל הנושא. 55 או 60 שניות.

צביה אדמון:

שיקול האבטחה הוא שיקול משמעותי., בין אם יהיו סידורים כאלה ואחרים של מקום סגור וכולי. בכל מקרה, לפי חוות הדעת המקצועית שקיבלתי, 60 שניות הוא הזמן המינימלי עבור אנשים עם מוגבלות שכלית, קוגניטיבית ואחרת להשתמש במכשירים האלה. האלטרנטיבה תהיה שבאמת האנשים יוותרו על האמצעי  הזה כאשר  האינטרס של הבנקים שיותר אנשים ישתמשו בו.

אורנה ערן:

הכוונה היא עד הלחיצה.

צביה אדמון:

כרגע, בין כל פעולה לפעולה, אם אתה לא מגיב תוך 30-35 שניות, הפעולה מתבטלת והכרטיס יוצא החוצה. 

היו"ר אילן גילאון:

יש אפשרות בכספומט שאני אלך למסלול איטי או מהיר?

יהודה אבני:

לא.

היו"ר אילן גילאון:

זאת אומרת, האיטיות או המהירות זה מה שאני קובע מבחינת הזמן.

גבריאלה עילם:

יש מסלול אחד.

היו"ר אילן גילאון:

ובכל מקרה הוא נגמר ב-60 שניות.

גבריאלה עילם:

לא, כרגע זה נגמר בהרבה פחות.

היו"ר אילן גילאון:

ב-30 שניות אבל אנחנו ממליצים על 60 שניות.

קריאה:

60 שניות או בלחיצה.

אורנה ערן:

זה לא שהמידע נשאר כל פעם 60 שניות, אלא זה עד הלחיצה.

יעקב עילם:

אולי צריך לסייג את זה בין כספומט שעוסק בכסף לבין מידע. יש קיוסקים של מידע וברור ששם אפשר לתת משך זמן ארוך. אולי צריך לסייג את זה בין מכונה למתן כסף לבין מכונה למתן מידע.

מרים בר ניר:

האם אפשר לחייב שתהיה עמדה אחת לפחות בנק גדל מוגנת והיא תשרת את האנשים עם המוגבלויות האלה? 

יעקב עילם:

הבעיה היא שגם החברות בחוץ לארץ, בתוכנה שלהן, כבר מכתיבות את זה והן לא מאפשרות שינוי בתוכנה. זאת אומרת, אנחנו יכולים לקבוע כאן הרבה דברים.

היו"ר אילן גילאון:

מה זה מצריך מבחינת השינויים בבנק? זה לא איזה שינוי שמצריך משהו.

יהודה אבני:

כלום. לא זאת הבעיה. הבעיה היא משך זמן החשיפה שהוא יותר גדול לאותה אוכלוסייה.

היו"ר אילן גילאון:

הבנק דואג ללקוחותיו.

קריאה:

אם זה לא בעייתי, תשאיר את הבחירה בידי המשתמש. יהיה כפתור נגישות וברגע שהוא יכניס כרטיס,  יהיה כפתור נגישות.

היו"ר אילן גילאון:

ממילא זה לא משנה. מה זה כפתור נגישות? כפתור הנגישות הוא כאשר אתה מסיים את הפעולות שלך. אתה מסיים אותן ב-15 שניות וכאן מדברים על 60 שניות.

קריאה:

הכנסת את הכרטיס ובטרם תקיש את הקוד הסודי.

היו"ר אילן גילאון:

זה דווקא יכניס אותנו לתחנות אחרות שאולי לא רצינו בהן.

צביה אדמון:

הרעיון שהוצע כרגע הוא רעיון טוב. שתהיה אפשרות לבחור במוד של נגישות. אני מזכירה שיש כאן פטורים וזה שהבנקים עושים את זה, זה יפה מאוד ואני מאוד מודה להם על כך.

היו"ר אילן גילאון:

הבנקים עוד לא אמרו שהם עושים את זה. מי שלוקח על עצמו את היוזמה, זה יותר טוב מהתקנות שאנחנו מתקנים, והוא מרוויח פעמיים. אני רק שואל את עצמי, לא נראה לי אלא להישאר בעניין של ה-60 שניות כרגע ולקחת את הסיכונים האחרים.

יעקב עילם:

אני הייתי מוריד את זה  ל-45 שניות.

קריאה:

אבל אם המומחית אומרת 60?

שירה ילון חיימוביץ:

בניגוד למה שאמרתי קודם על קצב הריצה שלזה לא מצאתי אסמכתאות וכולי, המספר הזה הוא לא מספר מומצא אלא הוא מספר שמתבסס על מידע שקיים באתרים שונים, לא בתקנים אמנם אבל כן באתרים שונים שמתייחסים לנושא של קצב הפעלה של מכונות. כן אמרתי קודם שיכול להיות שנכון לסייג לגבי דברים מסוימים, אבל לא להוריד את הכל.

היו"ר אילן גילאון:

את ה-60 שניות החלנו על כספומטים.

שירה ילון חיימוביץ:

לא, על כל המכונות. הסעיף כאן מתייחס לכל המכונות האוטומטיות.

יעקב עילם:

גם על מכשיר הקולה.

היו"ר אילן גילאון:
למה שם לא יכולים לתת כמה זמן שרוצים?

שירה ילון חיימוביץ:

אני אשמח. אני חושבת שזה הכי נכון.

היו"ר אילן גילאון:

כאן יש בעיה בטיחותית, אבל לגבי קולה, אני רוצה להחליט אם אני רוצה קולה או משהו אחר.

אורנה ערן:

אדם ש-30 השניות לא מספיקות לו, אולי ינסה לחזור על הפעולה פעם נוספת כדי כן להגיע למטרה שלו וגם אז זה זמן חשיפה. אני לא רואה איפה הבעייתיות.

היו"ר אילן גילאון:

אבל הספירה מתחילה מחדש כל פעם.

אורנה ערן:

כן, אבל אם החשש הוא שמישהו אורב ומסתכל, באותה מידה הוא יהיה שם פי שתיים זמן.

היו"ר אילן גילאון:

זה נכון מאוד.

קריאה:

במידה שאת שוכחת את הכרטיס שלך, באיזשהו שלב זה מצפצף. ברגע שזה 60 שניות, את יכולה כבר להתרחק מהמכשיר עצמו בלי ששמת לב ששכחת את הכרטיס שלך.

שירה ילון חיימוביץ:

אפשר את הפעולה הספציפית הזאת להגדיר. הרי זה הכל עניין של הגדרות במכשור. את הפעולה הספציפית הזאת אפשר להגדיר מיידי, כאילו שם לא צריך את זמן ההמתנה.

אורנה ערן:

מי שאיטי, גם התהליך הזה של להתרחק הוא יותר איטי מבחינה שהוא מסיים את הפעולות וכולי. זאת אומרת, תחשבו, אנחנו מדברים על 30 שניות לעומת 60 שניות ולא מדובר בפרקי זמן כאלה משמעותיים.

היו"ר אילן גילאון:

מישהו פעם בדק את עצמו בעניין הזה?

שירה ילון חיימוביץ:

30 שניות לאדם עם חושים ערים, זה בסדר גמור.

יעקב עילם:

אני חושב שהדיון כאן הוא לא דיון מקצועי כי אין כאן אף בעל מקצוע שמומחה במכונות האלה.

קריאה:

למה? שירה.

שירה ילון חיימוביץ:

לא, במכונות אני לא מומחית.

היו"ר אילן גילאון:

למה צריך בעל מקצוע? לדעת אם אתה צריך 45 שניות או 60 שניות?

יעקב עילם:

כן. אם המכונה מסוגלת ויודעת.

קריאה:

המכונה מסוגלת.

שירה ילון חיימוביץ:

אנחנו מדברים על יכולת קוגניטיבית ולא מדברים על המכונה.

היו"ר אילן גילאון:

אנחנו לא מדברים על איך עושים את זה.

קריאה:

במכונה אפשר לעשות אותה רגולר וסלאו מושן. מתכנתים מכונות.

שירה ילון חיימוביץ:

בשבוע שעבר ערכנו סיור באסותא החדשה. במעליות יש עכשיו כפתור כאשר אתה רוצה שהמעלית תגיע יותר לאט והדלת תיפתח יותר לאט. יש כפתור מיוחד עליו אתה לוחץ. אפשר  לתכנת את המכונות.

ג'ודי וסרמן:

אולי נשאיר את הנוסח שאומר:  "הייתה הפעלת המכונה תלויה בזמן תגובה של משתמש, יהיה זמן התגובה המרבי הנדרש להפעלת המכונה לא פחות מ-60 שניות לכל  פעולה" ונחריג את השירות הבנקאי. לגבי שירות בנקאי, 45 שניות או מה שהוועדה תקבע. זאת אומרת, לקבוע זמן יותר קצר רק לגבי השירות הבנקאי, שם אנחנו שומעים שיש בעיה של אבטחת מידע.

היו"ר אילן גילאון:

אנחנו נאשר את זה ובמבחן הזמן נראה מה קורה.

אייל לב ארי:


(4)
המכונה תסומל בסמל הנגישות הבין-לאומי.

(ב)
ניתן שירות זהה במקום ציבורי אחד, באמצעות שלוש מכונות כאמור לכל הפחות, יבצע החייב התאמות נגישות כאמור למכונה אחת לפחות מביניהן.

גבריאלה עילם:

האם המשמעות של זה היא שכאשר יש שתי מכונות לא צריך מכונה אחת נגישה? אם כן, הבנקים לא צריכים לדאוג כי אין כמעט דבר כזה. או שצריך להבהיר בניסוח.

שירה ילון חיימוביץ:

אם יש מכונה אחת, היא חייבת. 

גבריאלה עילם:

זה מאוד לא ברור.

היו"ר אילן גילאון:

אחת חייבת.

שירה ילון חיימוביץ:

הרעיון הוא שאם יש שלוש מכונות, מספיקה אחת. אם יש אחת, היא חייבת.

היו"ר אילן גילאון:

שזה המצב הרווח. המצב הרווח הוא שזאת מכונה אחת. במעט מקומות מוצאים יותר. אחת חייבת להיות מונגשת.

גבריאלה עילם:

שוב, אני מוכרחה לומר שהניסוח של הסעיף הזה – אני לא עורכת דין – הוא בעייתי.

היו"ר אילן גילאון:

נקרא אותו עוד פעם.

אייל לב ארי:
(ב)
ניתן שירות זהה במקום ציבורי אחד, באמצעות שלוש מכונות כאמור לכל הפחות, יבצע החייב התאמות נגישות כאמור למכונה אחת לפחות מביניהן.

היו"ר אילן גילאון:

היא צודקת. זה לא ברור.

ג'ודי וסרמן:

יצא החייב ידי חובתו לעניין הנגשה אם תונגש מכונה אחת?

היו"ר אילן גילאון:

לא, בכל מקום שיש מכונות, לפחות אחת תהיה מונגשת. כאן כתוב רק משלוש ומעלה.

צביה אדמון:

אנחנו נשפר את הניסוח.

היו"ר אילן גילאון:

בסדר. שיהיה ברור שמכונה אחת תמיד תהיה מונגשת.

שירה ילון חיימוביץ:

עוד הערה לגבי זה. האם כאשר אנחנו מדברים על שירות, נניח אם דיברנו קודם על בית חולים למרות שהוא לא שייך לתקנות האלה ויש לו אמנם עשר מכונות, אבל כל אחת מהן נמצאת באגף אחר ובמקום אחר, השאלה אם זה נכלל תחת המכונה האחת או תחת שלוש המכונות.

היו"ר אילן גילאון:

אני מבין שזה אותו מקום.

שירה ילון חיימוביץ:

צריך גם את זה להבהיר בניסוח.

אייל לב ארי:
(ג)
חייב בהתאמות נגישות לפי תקנה זו יבדוק קיומן וזמינותן של מכונות נגישות כאמור בתקנת משנה (א) שניתן לרכוש או לייבא אותן באופן סביר. לא היו מכונות כאמור בנמצא, יהיה פטור מביצוע תקנה זו.



(ד)
האמור בתקנה זו בא להוסיף על הוראות חוק בניינים ציבוריים ומתקני שתייה למים צוננים, התשמ"ו-1996 וסימן ג' בפרט 8.19 בתוספת השנייה לתקנות התכנון והבנייה.

ראובן ברון:

לגבי הפטור. נותן שירות שהמכשירים נמצאים לצורך השירות שלו – כלומר, לא זיכיון של מישהו – יהיה פטור רק אם יהיה משהו חלופי. כלומר, קופה במקום, מודיעין במקום.

צביה אדמון:

הסעיף של  נגישות חלופית תמיד יחול. לא יהיה מקום בו לא יינתן שירות בגלל הפטור.

גבריאלה עילם:

יכול להיות מצב שבבית חולים בשעות של אחרי הפעילות לא יהיה כבר מזנון ותהיה רק מכונה נגישה. כלומר, יכולה להיות אפשרות כזאת. אנחנו לא נשלול את ההפעלה של המכונה הנגישה בגלל שאין חלופה.

ראובן ברון:

זה בסדר. אמרתי שנותן השירות, אם המכונות הן מטעמו, כלומר, בית החולים הוא לא יצרן של אוכל אלא מישהו אחר מביא את האוכל וזה פחות בעיה, אבל אם נכנסים למקום וצריכים לקנות כרטיס, ויש מכונה למכירת כרטיסים, יכול שהמכונה לא תהיה נגישה בתנאי שישנה קופה אחרת מאוישת שעושה את הדבר הזה.

צביה אדמון:

התאמה חלופית היא תמיד צריכה להינתן ולהיות התאמה סבירה. זאת אומרת, העקרונות האלה מוסדרים במקום אחר. מה שנתת זאת דוגמה טובה להתאמה חלופית. כאשר יש פטור מהנגשת המכונה, השירות יינתן בדרך אחרת כאשר מישהו במקום יפעיל אותה עבור האדם עם המוגבלות.

אייל לב ארי:
(ה)
למען הסר ספק, אין באמור בתקנה זו כדי לחייב נותני שירות בייצור מכונות אוטומטיות נגישות למתן שירות.

אילן שפירא:

לגבי הסעיף הקודם. אם היום נניח חברת דואר ישראל רוצה להכניס מכונות לממכר פחיות שתייה, אומרת צביה שצריך שירות חלופי. זה אומר שאנחנו צריכים גם לפתוח מזנון למכירת שתייה על ידי אנשים. היא אמרה שחייב להיות גם אמצעי חלופי. אם חייב להיות אמצעי חלופי, זה אומר שאם אני רוצה להכניס מכונה למכירת קפה, אני צריך גם להעמיד קיוסק.

היו"ר אילן גילאון:

צביה, מה שהובן המדברים שלך קודם זה כאילו שאם יש לי מקום בו אני מכניס מכונת שירותים, אני חייב לידה שירות חלופי או בקרבת מקום.

צביה אדמון:

לא. אם המכונה עצמה לא נגישה, הוא יעזור לאדם להפעיל אותה.

אורנה ערן:

זה יגרום למצב שפשוט מקומות לא יכניסו את המכונות האלה.

קריאה:

אם הוא בא לעשר דקות לדואר, צריך שתהיה שם מכונה לשתייה בשבילו? זאת חלופה? בכלל לא. תלוי מה השימושים.

היו"ר אילן גילאון:

לכן תפסיקו להביא דוגמאות כי הן תמיד מסבכות אותנו. עזבו את זה. מה שאפשר להבין מכאן, ואני רוצה להבין את זה טוב טוב, זה שאפשר להפעיל מכונה, היצרן לא מתחייב כי אין מה לעשות כאן, מה זאת מכונה נגישה? שנותנת יותר זמן.

צביה אדמון:

יינתן המידע איך להפעיל אותה.

היו"ר אילן גילאון:

לכן אין להסיק מכך שבכל מקום זה יהיה כי זה לא שייך. שירות חלופי הוא לא שירות אנושי.

צביה אדמון:

לא שירות חלופי. אני אתן דוגמה פשוטה מאוד. יש מכונת קוקה קולה באיזשהו מקום והיא לא נגישה. בא אדם עיוור ולא יודע איך להפעיל אותה. מישהו מהעובדים צריך לשים את המטבע בפנים ולהוציא לו את הקולה. זה שירות חלופי.

קריאה:

צריך שיהיה שם שלט שאומר שמי שצריך עזרה בהפעלת המכונה, יפנה למקום זה וזה.

היו"ר אילן גילאון:

אנחנו ממשיכים.

אייל לב ארי:
26.
התאמות נגישות בשירותי טלפון ציבורי

(א)
המעמיד לשימוש הציבור טלפון ציבורי, יבצע התאמות נגישות לפי ת"י 1918 חלק 4, בסעיף הדן בטלפונים לשימוש הציבור.


היו"ר אילן גילאון:

יש עוד טלפון ציבורי? אני מבקש שלא תתעקשו בסעיף הזה. חוץ מעובדים זרים, לא ראיתי אדם מדבר בטלפון ציבורי.

אייל לב ארי:

אלה הטלפונים שבקיוסקים ולא הטלפונים של בזק.

(ב)
העמיד החייב לשימוש הציבור שלושה מכשירי טלפון ציבורי או יותר במקום ציבורי אחד, יבצע התאמות נגישות כאמור למכונה אחת לפחות מביניהן. שליש ממכשירי הטלפון יהיה טלפונים שבוצעו בהם התאמות נגישות כאמור והם ימצאו בכל אחד מהמפלסים שבו ניתן השירות הציבורי.

מיכאל רויטמן:

גם כאן צריך לתקן את הניסוח, כפי שעשינו קודם לגבי השלושה.

צביה אדמון:

שאחד תמיד יהיה נגיש?

מיכאל רויטמן:

כן.

היו"ר אילן גילאון:

כן. לפחות אחד.

פנינה בן דוד:

מה הכוונה בכל המפלסים? אם אני נותנת טלפונים רק במפלס אחד, רק בלובי לדוגמה, אני צריכה לשים גם בקומות?

היו"ר אילן גילאון:

לא. 

פנינה בן דוד:

כי נאמר שבכל אחד מהמפלסים בו ניתן השירות לציבור.

צביה אדמון:

לא נראה לי שזה יחול על בתי מלון אבל אני אתן לך דוגמה. בקניון יש כמה קומות ויש טלפונים ציבוריים במקום מסוים בכל אחד מהקומות. 

פנינה בן דוד:

אם כך, צריך לתקן את זה. לא במקום בו ניתן השירות הציבורי אלא בכל מקום שיש טלפון ציבורי.

היו"ר אילן גילאון:

בכל מקום שיש טלפון ציבורי.

צביה אדמון:

כתוב: העמיד החייב טלפונים ציבוריים, אז.

היו"ר אילן גילאון:

לא העמיד, אז לא העמיד. יש הרבה שלא מעמידים טלפונים ציבוריים.

איילת טל:

אני רוצה לתת איזושהי נקודה להבהרה לגבי בתי הסוהר. דווקא אנחנו שמתייחסים כל הזמן לתקנות, עיקר ההתייחסות שלנו היא בעצם למבקרים שזה הקהל שאנחנו נותנים לו בעיקר שירות, וגם ציבור עורכי הדין שמגיע.

צביה אדמון:

גם אסירים מקבלים שירות אצלכם.

איילת טל:

זה בדיוק מה שרציתי לומר. עם האסירים דווקא כמעט אין לנו בעיה.

היו"ר אילן גילאון:

כי הם לא מוגבלים.

איילת טל:

האסירים שמוגבלים, או שהם נמצאים במתקן מסוים שההוא מותאם או שיש אסיר מסוים, וזה נדיר, ואז הוא יושב באגף.

היו"ר אילן גילאון:

יש גם כאלה שהופכים למוגבלים תוך כדי המעצר.

איילת טל:

זאת סוגיה בפני עצמה.


בסופו של דבר  אסירים או עצורים שהם בעלי איזושהי מוגבלות נמצאים בדרך כלל במקום שבו ניתן להם השירות. אני בכל זאת מקדימה את הדברים כי דווקא בשירות בתי הסוהר יש הרבה טלפונים ציבוריים והם מהווים מצרך חשוב. העניין של הנגישות של הטלפונים הציבוריים, דווקא היא לא רלוונטית. היא רלוונטית רק למקום שבו נמצא אסיר עם מוגבלות. לכן אין כל הגיון לעשות בכל מתקני המעצר ובכל בתי הסוהר שהם רבים ובכל האגפים.

היו"ר אילן גילאון:

לא מדובר בדבר כזה מורכב. זאת אומרת, הנושא של נגישות לטלפון. הגישה המרכזית היא שמא יבוא אדם מוגבל. זה הרעיון המרכזי בנגישות. אילו היה מדובר כאן במשהו שהוא באמת דרמטי מהבחינה הזאת, זה לא.

אורנה ערן:

אנשים עם לקות שמיעה אצלכם נמצאים עם אותם אנשים? סביר להניח שלא. נכון? חלק גדול מההתאמות בטלפונים הוא לאנשים עם לקות שמיעה, הנושא הזה של הגברה בטלפון וכולי. כן יש רלוונטיות.

איילת טל:

השאלה במקרה כזה היא האם אני אהיה מחויבת, זה לא כמו נגיד נותן שירות שהוא לא יודע מי יגיע אל הקניון או אל הדואר או מבחינתי שאני לא יודעת מי יגיע כמבקר ואז אני צריכה בכל מתקן מעצר, ולא משנה אם יש לי שלושים מתקנים, שתהיה לי את האפשרות של זה.

אורנה ערן:

את לא יודעת מתי יבוא אדם עם מוגבלות.

איילת טל:

אמרתי. לא על זה אני מדברת. אסיר לא מגיע. אסיר משובץ למקום מסוים והוא ממוין לפני. לכן במקום שהוא שובץ אליו, יצטרכו להיענות לכל הפרמטרים שנדרשים, בין אם יש לו לקות ראייה, בין אם יש לו לקות שמיעה, לא משנה מה. אני אתן דוגמה. לא בכל מקום יש מה שנקרא אסלה אירופית, אבל אדם שהוא נכה תמיד משובץ למקום שבו יש אפשרות להיכנס לשירותים ולמקלחת.  אלה שיש להם באמת נכות מורכבת, נמצאים במתקן מגן שהוא מרכז שמתאים את עצמו לכל הדברים האלה. נניח כמו שאת אומרת, אדם עם לקות שמיעה שהיא לא מחייבת, והוא יכול להיות באיזשהו אגף. אם יש לו דבר כזה, הוא ממוין קודם ועל כן מראש אפשר יהיה לשים אותו באגף כזה או במקום כזה שיש בו את כל הדברים הנדרשים או להביא את כל הדברים הנדרשים לאגף אליו הוא ממוין. לשם כך אני לא צריכה לדאוג שבכל מתקני בתי הסוהר זה יהיה.

היו"ר אילן גילאון:

אני אתן לך תשובה וזאת התשובה. אנחנו הולכים להנגיש לא את האנשים אלא את המקומות אליהם אנשים צריכים להגיע. לכן בעיקרון כל הדברים האלה צריכים להיות מונגשים בכל מקום ומקום. בית ספר, אילו היה נבנה מראש עם מעלית, היום לא היו צריכים לעשות את הפשרה שבכל בית ספר יהיה פיר. כאשר הילד הנכה, יהיה לו את זה, או כאשר הסבא שלו יבוא, יהיה לו את זה, או כאשר עורך הדין שלו יבוא, יהיה לו את זה אלא אם כן זה נופל בתוך מקום שמטיל עול בלתי ניתן לשאתו מבחינה כלכלית. לכן ההנגשה היא הנגשה אוניברסלית והיא לא נקודתית. זאת אומרת, אין כאן עניין של לקחת את כל הנכים ולהכניס אותם לכלא אחד אלא כל בית סוהר ובית סוהר או כל מקום ציבורי כזה ואחר שעונה לכל הסטנדרטים האחרים, ידוע שהוא צריך להיות מונגש גם אם בעוד מאה שנים יגיע אליו הנכה הראשון. בכוונה אני אומר את הדברים באופן מוגזם. כל הדבר האחר נופל כמובן או על עול קשה מנשוא או בנושא של מגבלה הנדסית, אבל פירושה של הנגשה הוא פירוש אוניברסלי. לכן, גם אם יבוא עורך דין אחד שיצטרך להשתמש בטלפון המסוים, אני לא הולך לפתרונות פרטניים.

איילת טל:

כדי להבהיר. עורך דין או מבקר, זה מה שהבהרתי בהתחלה, זה משהו שאנחנו צריכים לתת ואנחנו נותנים בכל בתי הסוהר כי אנחנו אף פעם לא יודעים מאיפה הוא מגיע.

היו"ר אילן גילאון:

אני מנסה להמחיש כאן את העיקרון האוניברסלי.

איילת טל:

את העיקרון הבנתי.

היו"ר אילן גילאון:

כאשר את שואלת מה לעשות, להביא את כל הנכים למקום אחד ולפתור להם הכי טוב את כל הבעיות – אנחנו בגישה ההפוכה. אנחנו רוצים גם אינטגרציה בין האסירים.

אורנה צרפתי:


הערה לגבי כל אחד מהמפלסים. היינו מציעים לכתוב בכל אחד בו ניתן לא השירות הציבורי אלא השירות הטלפוני כי איך שזה משתמע מכאן, זה אומר שאם יש לי שירות טלפוני למשל בבית חולים במפלס אחד, אני צריכה לעשות בכל המפלסים.

צביה אדמון:

לא, אין כאן חובה להתקין טלפונים ציבוריים.

אורנה צרפתי:


ברגע שיש לי ואני צריכה שלושה, כך זה לפי הפירוש. צריך גם להקל בנושא של הפירוש כי אנשים לא יבינו את זה בהקשר הזה.

צביה אדמון:

אני לא הבנתי את ההערה שלך.

אורנה צרפתי:


לומר: במקום בו ניתן השירות הטלפוני, במקום השירות הציבורי.

היו"ר אילן גילאון:

בדיוק. יפה. חברים, אנחנו לקראת סיום.

מיכאל רויטמן:

סעיף (ג) מדבר על עניין של פטור מביצוע תקנה זו. במקרה שלא ניתן לרכוש או לייבא אותם באופן סביר. אותו הדבר כתוב בסעיף לפני כן. ראשית, מי יודע לתרגם את זה? שנית, מי יודע לאכוף את זה? שלישית, לשם מה צריך את הסעיף הזה? מהניסיון שבארצות הברית, דווקא אי קיום של סעיף כזה נתן דחיפה גדולה לכל עולם התעשייה כן לייצר וכן לעשות דברים. 

היו"ר אילן גילאון:

אתה מדבר על האופן הסביר או על לייבא ולייצר?

מיכאל רויטמן:

הכל ביחד. כל הסעיף הזה, אין לו מקום.

צביה אדמון:

הסעיף הזה בא להגן עןל נותני שירות מפני תביעות בגין אי מתן נגישות.

מיכאל רויטמן:

אבל מי יבדוק את זה?

היו"ר אילן גילאון:

עוד נגיע למי יבדוק את זה.

קריאה:

זה יגיע לבית המשפט.

היו"ר אילן גילאון:

אנחנו הולכים לתת הרבה מאוד מקומות עבודה בישראל. הרעיון הוא לא הנגישות אלא הרעיון הוא התעסוקה.

מיכאל רויטמן:

זה אמור לתת תעסוקה. סעיף הפטור הזה.

היו"ר אילן גילאון:

אנחנו בעד. 

מיכאל רויטמן:

הוא גורף מאוד והוא מעקר את מטרת התקנות. לדעתי ולטעמי הוא מעקר את מטרת התקנות.

צביה אדמון:

אין כאן שום עיקור.

מיכאל רויטמן:

רוצים שיהיה טוב, אז בואו נעשה טוב.

ג'ודי וסרמן:

זה אומר שאם אין מכונה כזו בנמצא ואי אפשר לייבא אותה באופן סביר, אתה אומר שלא ייתנו שירות בכלל? אתה מציע שלא יציבו את המכונה אם אין מכונה נגישה?

מיכאל רויטמן:

אני אומר שלפי מה שכתוב כאן, אין מצב שאי אפשר לייצר או להכין מכונה כזאת.

ג'ודי וסרמן:

לא מדובר על ייצור אלא מדובר על רכישה או יבוא של מכונה. נותן השירות יצטרך לבדוק האם הוא יכול לרכוש מכונה נגישה או לייבא באופן סביר מכונה נגישה. אם הוא יוכל לעשות את זה, לפי התקנות האלה הוא חייב לעשות את זה. במידה שאי אפשר לרכוש מכונה נגישה או אי אפשר לייבא באופן סביר, זה כתוב.

מיכאל רויטמן:

אבל מה זה באופן סביר?

צביה אדמון:

אופן סביר, אלה מבחנים כלליים שמדברים גם על עלות המכשיר, המשאבים שיש בידי נותני השירות, איפה נמצאים המכשירים האלה, כי אם יש רק יצרן אחד שנמצא בהונג קונג, אני לא אחייב נותני שירות להתקשר דווקא אתו, או אם יש רק יצרן אחד ואין תחרות בין יצרנים וכן הלאה וכן הלאה. יש אין ספור משתנים שנכנסים למבחן הסבירות. אנחנו לא יכולים לפרט את כולם משום שזה משתנה ממקרה למקרה.

מיכאל רויטמן:

מי נותן לו את האישור הזה? 

צביה אדמון:

מורשה נגישות.

מיכאל רויטמן:

בארצות הברית זה נפתר אחרת והעובדות מדברות.

היו"ר אילן גילאון:

בארצות הברית זה נפתר אחרת כאשר בארצות הברית חלק מהתקנות האלה הן בכלל המלצות. 

מיכאל רויטמן:

הרעיון הוא לרתום את התעשייה, בוודאי המקומית, לשנות פאזה בראש ולהתחיל לחשוב נגישות.

היו"ר אילן גילאון:

זה לא נושא למתרס. אתה צודק אבל על זה לא הייתי הולך למהפכה אזרחית שלישית.

מיכאל רויטמן:

זאת ההזדמנות.

קריאה:

הטלפונים זה באמת נושא זניח. רוב האנשים משתמשים בסלולריים.

היו"ר אילן גילאון:

אנחנו ממשיכים.

אייל לב ארי:
(ג)
חייב בהתאמות נגישות לפי תקנה זו יבדוק קיומם וזמינותם של טלפונים ציבוריים כאמור בתקנת משנה (א). לא היו טלפונים כאמור בנמצא, שניתן לרכוש או לייבא אותם באופן סביר, יהיה פטור מביצוע תקנה זו.


(ד)
תקנה זו לא תחול על -

(1)
בעל רשיון,  כהגדרתו בחוק התקשורת (בזק ושידורים), התשמ"ב-1982.

(2)
מי ששטח המקום שהוא מספק בו שירות אינו עולה על 50 מטרים רבועים, והשירות האמור אינו העמדה לשימוש הציבור של טלפונים ציבוריים.

יעקב עילם:

שאלה. כאשר כותבים כאן תקנה זאת לא תחול על בעל רשיון, העמיד החייב לשימוש הציבור, לרוב מי שמתקין זה בזק. התקנה הזאת לא חלה עליו.

אייל לב ארי:

היא חלה על טלש"חים בלבד. על הטלפונים שבפיצוציות למשל.

יעקב עילם:

זאת אומרת, על טלפון ציבורי זה לא חל? הטלפון שבזק מספקת.

ג'ודי וסרמן:

לא מכוח התקנות האלה. יש תקנות אחרות של בזק.

יעקב עילם:

זאת אומרת, טלפון ציבורי שמסופק על ידי בזק, הוא לא חייב.

ג'ודי וסרמן:

לא מכוח התקנות האלה.

קריאה:

התקנות של בזק כבר עברו?

ג'ודי וסרמן:

כן.

היו"ר אילן גילאון:

מה החובה של מקום כזה?

אורנה ערן:

כרגע החובה הזאת חלה רק על חברת בזק. אנחנו מקיימים בחינה כוללת של הסוגיה של הצבת טלפונים ציבוריים, גם מבחינת כמות, פריסה, הטלת חובה האם נדרש להטיל על חברות נוספות, וההתייחסות לזה נעשית במסגרת התקנות והרשיון שניתן מכוח חוק התקשורת. ככל שיידרש, נכניס את ההתאמות הנדרשות לעניין.

היו"ר אילן גילאון:

אנחנו טוענים שבמקום שנדרש יהיה טלש"ח, שהוא יהיה מותאם.

אורנה ערן:

הוא לא בעל רשיון. 

היו"ר אילן גילאון:

מי חייב להתקין מערכת כזאת? הפיצוציות?

קריאה:

בזק.

אורנה צרפתי:


יש לי בקשה כללית. אם אפשר לפרסם את התקנות שתיקנו עד היום כי אנחנו במשרד הבריאות מסתמכים על התקנות האלה עבור התקנות שלנו.

היו"ר אילן גילאון:

הקובץ הראשון יצא.

אורנה צרפתי:


גם התיקונים שכבר נעשו.

היו"ר אילן גילאון:

אנחנו מכינים חוברת חוברת. 

אורנה צרפתי:


בהתאם לזה אנחנו צריכים להתאים את עצמנו.

יעקב עילם:

הטלפונים של בזק לא מחויבים להיות נגישים.

ג'ודי וסרמן:

יש את תקנות בזק ומתקני בזק.

יעקב עילם:

תקנות בזק לא מדברות על זה. תקנות בזק שהיו, אין בהן את הדבר הזה.

היו"ר אילן גילאון:

רבותיי, תודה רבה לכולכם. אנחנו נתראה בשבוע הבא.

הישיבה ננעלה בשעה 14:00

